
SFÂNTUL IERONIM 


DIALOG 
ÎMPOTRIVA 
LUCIFERIENILOR 


(Disputa unui luciferian și a unui ortodox) 


Introducere, traducere și note: 
DAN NEGRESCU 


PAIDEIA 


Traducerea în limba română a fost făcută 
după S. Eusebii Hieronymi DIALOGUS 
CONTRA LUCIFERIANOS, textul aflat în J. 
P. Migne, Patrologiae Cursus Completus, 
Series Latina, tomus XXIII, 1883, col. 163 - 192. 


Ieronim sau paideia lui lanus 


Simetria lui Ianus nu putea fi decât romană. A 
privi înapoi (fără mânie) şi înainte, cu aceeaşi detaşare, 
poate însemna şi a-ţi privi cuviincios fostul duşman, 
dar şi a-l cerceta cu interes pe viitorul adversar. 

Ianus nu putea fi decât roman, căci cei ce i se 
închinau învățau din trecut (cinstirea mai marilor în 
timp — maiores, ocrotirea foştilor duşmani, de la care 
se putea mereu învăţa ceva) şi scrutau cu atenţie 
viitorul, în egală măsură. lar în Cetatea vechiului 
Ianus, disputele nu puteau fi decât simetrice, lucru 
pe care îl va dovedi şi creştinul leronim care, înainte 
de toate, era însă roman, deci spirit ianuar. Deja titlul 
propus este de o perfectă simetrie: disputa este atât 
a luciferianului, cât şi a ortodoxului (vezi consi- 
deraţiile legate de titlu la nota 1), căci logic gândind, 
un dialog între doi adversari le aparţine în egală 
măsură, dacă sunt viabili; dialogul între doi 
potrivnici nu poate fi contra unuia, de vreme ce 
fiecare se apără corespunzător, ci trebuie să fie 
(parafrazând o cugetare) un mic război al amân- 
durora împotriva amândurora. 

Mai mult decât oricare dintre marii săi contem- 
porani creştini (chiar întrecându-l pe Augustin) 

Ieronim sacrifică apologia unilaterală, atât de dragă 
creştinilor, în favoarea simetriei, a echilibrului 
(mergând însă, uneori, după cum bine s-a remarcat, 
până la a se contrazice pe sine, ceea ce conferă 
dialogului o aparentă neclaritate, pe alocuri). 

E mai curând o întemplatio, decât o oarecare 
întâmplare, faptul că disputa se poartă sub un portic, 
căci lanus veghea pasajele şi porticurile Romei. 
Disputa, până şi în forma ei primară, vehementă, stă 
sub semnul echilibrului ianuaric: ambele chipuri 
poartă „însemne“, în mod reciproc. 

De fapt, în esenţă, e unul şi acelaşi chip, căci, până 
la un punct, Ieronim este şi ortodoxul şi luciferianul; 
umanismul şi omenia sunt două coordonate în faţa 
cărora leronim nu poate da înapoi din motive 
apologetice unilaterale, astfel încât lauda adusă lui 
Lucifer ereziarhul, nu face decât să-l dovedească întâi 
roman şi abia apoi creştin. A fi Ianus nu înseamnă a fi 
„cu două feţe“, căci zeul însuşi era „bifrons“ — cu două 
frunţi —, ci a înţelege şi gândirea celui ce ţi se opune; 
astfel doctrina lui Ieronim (o va dovedi strălucit în 
Despre bărbaţii iluştri) este în plan cultural, în primul 
rând, paideia lui Ianus. Doar astfel victoria poate fi a 
amândurora, doar astfel înfrângerea unuia prin 
supunere, poate fi simțită de acesta ca o victorie, doar 
astfel fostul duşman poate deveni cetăţeanul ocrotit 
de azi; dar, în orice dispută sau luptă, sfârşitul trebuie 
să stea sub semnul unei victorii, în fapt. Oricât de 
generos, sau poate tocmai de aceea, leronim ştie că 
adversarii „mai uşor pot fi învinşi decât convinşi“. 
Dar, spune tot el undeva, „a te supune înţeleptului 
înseamnă libertate“. 

S-ar părea deci că individul „bifrons“, deplin 
fiind, sfârşeşte prin a nu avea adversari, dar leronim 
însuşi ne arată că lucrurile nu stau astfel. 

Intr-o epistolă (XXVII) către distinsa-i prietenă 
Marcela, tânărul venit la Roma se plânge de fruntea 
încuiată a unor coreligionari de ai săi, adversari ai 
oricărei noutăţi, pretinşi unici deținători ai tradiţiei şi 
ai inspiraţiei evanghelice. Mare trebuie să fi fost furia 
generosului Ieronim împotriva unifruntaţilor săi, de 
vreme ce îi consideră măgari bipezi şi homunculi 
(oameni debili, avortoni). De altfel, înverşunarea 
acelora va fi şi cauza plecării lui Ieronim din Roma. 
Va duce însă până în Ținuturile Sfinte binefacerile 
ascultării părţii adverse, astfel că tot ce va scrie, va 
sta sub semnul generozităţii şi al ocrotirii adversarului 
supus prin propria-i voie; în buna tradiţie romană, 
când hostis devine hospes. 

Aceasta poate fi, în fond, lecţia lui Ieronim sau 
paideia lui Ianus: a privi înapoi (fără mânie) şi înainte, 
cu aceeaşi detaşare, a-ţi privi cuviincios fostul 
duşman, dar şi a-l cerceta cu interes pe viitorul 
adversar. 


Dan Negrescu 


Dialog împotriva luciferienilor 


(Disputa unui luciferian şi a unui ortodox)! 

1. Prolog? 


Nu demult”, s-a întâmplat ca un oarecare adept“ 
al lui Lucifer”, confruntându-se cu un fiu al Bisericii 
într-o supărătoare flecăreală, să dezlănţuie o 
înverşunare câinească. 

Susţinea că lumea întreagă este a diavolului şi 
(precum au obiceiul aceia să spună) că Biserica a 
devenit un lupanar”. 

Celălalt, dimpotrivă, se apăra raţional, dar într-un 
loc şi un moment total nepotrivite, susținând că 
Christos nu murise fără vreo cauză, şi că Fiul lui 
Dumnezeu nu se coborâse doar din pricina şubei 
sarde:. 

Ce să mai zic? în timp ce făcliile deja aprinse, în 
pieţe şi străzi, mântuiau şi ascultarea celor din jur, iar 
noaptea punea prag în dizordonata gâlceavă, cei doi, 
- ducându-şi fiecare chipul mânjit de scuipatul 
celuilalt — s-au retras. 

Cei ce au fost de faţă au luat totuşi hotărârea ca a 
doua zi, dis-de-dimineaţă, să se adune din nou sub 
porticul retras. Acolo, după ce veniseră toţi, — fiecare 
după propriu-i plac — s-a considerat potrivit ca vorba 
celor doi să fie reţinută de scribi. 

2. Despre eretic trebuie să se vorbească 
precum despre păgân 


Şi astfel, după ce toţi au luat loc, a zis 

LUCIFERIANUL HELLADIUS: Vreau să mi se 
răspundă întâi, dacă arienii sunt creştini, sau nu? 

ORITODOXUL:: Mai mult chiar, eu întreb: oare 
nu toţi ereticii sunt creştini? 

L. Pe acela pe care l-ai numit eretic, l-ai negat ca 
şi creştin. 

O. Aşadar, ereticii cu toţii nu sunt creştini? 

L. Chiar mai înainte ai auzit. 

O. Dacă nu sunt ai lui Christos, sunt ai diavolului. 

L. Nimeni nu se îndoieşte de aceasta. 

O. Dacă sunt însă ai diavolului, nu are importanţă 
că sunt eretici sau păgâni. 

L. Aceasta n-o dezmint. 

O. Am stabilit, aşadar, între noi, că despre eretic 
trebuie să se vorbească precum despre păgân. 

L. Stabilit cu claritate. 

O. Întreabă acum, după voie, căci am căzut de 
acord între noi asupra faptului că ereticii sunt păgâni. 

L. Ceea ce voia să deducă întrebarea mea, anume 
că ereticii nu sunt creştini, a fost deja exprimat. 
Rămâne acum concluzia. 

Dacă arienii sunt eretici, iar eretici sunt cu toţii 
păgâni, atunci şi arienii sunt păgâni. Dacă arienii 
sunt însă păgâni şi — se ştie — nici o însoţire a 
Bisericii nu poate avea loc cu ei, deci cu păgânii, e 
evident că Biserica voastră, ce-şi admite episcopii 
dintre ei, nu-i recunoaşte atât pe aceştia, cât pe 
sacerdoţii de pe Capitoliu; iar prin aceasta Ea ar 
trebui numită, mai curând adunarea” lui Antichrist, 
decât Biserica lui Christos. 

3. Euharistia 


O. lată, s-a împlinit profeția: mi-a pregătit capcana 
şi însuşi a căzut în ea. 

L. În ce fel? 

O. Dacă, precum spui, arienii sunt păgâni, iar 
însoţirile lor sunt tabere ale diavolului, cum îl primeşti 
pe cel botezat în tabăra diavolului? 

L. ÎI primesc, dar căindu-se'!. 

O. Tocmai ceea ce spui, nu înţelegi. Oare îl admite 
cineva pe păgânul care se căieşte? 

L. Eu am răspuns, fără ocolişuri, la începutul 
conversaţiei, că toţi ereticii sunt păgâni. Dar, pentru 
că argumentarea interogativă a fost înşelătoare, 
oferindu-ţi victoria primei întrebări, mă voi referi la 
a doua, în legătură cu care afirm că laicul, venind de 
la arieni, trebuie primit căindu-se, pe când clericul 
nu. 

O. Ei bine, ceea ce-mi spui că am obţinut cu prima 
întrebare, am obţinut şi cu a doua. 

L. Lămureşte-mă, cum ai obţinut? 

O. Nu ştii că şi laicii şi clericii îl au pe Christos 
unicul, că Dumnezeu nu este unul pentru neofiţi şi 
altul pentru episcopi? Aşadar, cel ce-i primeşte pe 
laicii penitenţi, de ce nu i-ar admite şi pe clerici? 

L. Nu e acelaşi lucru să verşi lacrimi pentru 
păcate, sau să atingi cu mâna trupul Domnului; nu e 
acelaşi lucru să te arunci la genunchii fraţilor, sau să-i 
serveşti poporului euharistia dintr-un loc sublim. Una 
este să jeleşti pentru ce ai fost şi alta e să trăieşti întru 
glorie în Biserică, neluând în seamă păcatul.Tu, 
pângăritorul, care până mai ieri îl predicai pe Fiul lui 
Dumnezeu ca pe creatură, tu care, mai rău decât 
evreii, zvârleai zi de zi în Christos pietrele blasfemiilor 
- mâinile fiindu-ţi pline de sânge — tu, al cărui stil” a 
fost lance soldăţească, tu, adulterul, să pătrunzi în 
fecioara Biserică, la rotirea unei singure zile? Dacă te 
căieşti că ai păcătuit, părăseşte-ţi îndatorirea de 
slujitor al Divinităţii; dacă eşti încredinţat că ai 
păcătuit, rămâi până la capăt ceea ce ai fost. 

4. (lipseşte titlul) 


O. Vorbeşti ca un orator, iar de la subtilitățile goale 
ale disputelor ai dat năvala către câmpiile neîngrăditei 
vorbării declarative. Sfârşeşte odată, rogu-te, cu locurile 
comune şi întoarce-te la pas între limitele fireşti; mai 
apoi, dacă îţi va fi pe plac, să înlănţuim ideile pe larg. 

L. Nu e nici o vorbărie declarativă. Durerea 
învinge răbdarea; propune după voie, argumentează 
cum vrei, niciodată nu mă vei convinge că e acelaşi 
lucru episcopul cu laicul care se căieşte. 

O. Deoarece susţii cu îndârjire că unul ar fi 
înţelesul episcopului şi altul al laicului, îţi acord, în 
folosul disputei noastre, ceea ce ceri: nu mă voi ruşina 
să dau mâna cu tine, dacă îmi vei face loc. 

Explică-mi, de ce pe laicul venind de la arieni îl 
primeşti, dar pe episcop nu? 

L. Il reprimesc pe laicul ce mărturiseşte că a rătăcit. 
Şi Dumnezeu preferă căinţa păcătosului, decât 
moartea sa. 

O. Aşadar, reprimeşte-l şi pe episcopul care 
mărturiseşte că a greşit, căci Dumnezeu preferă căinţa 
păcătosului, decât moartea acestuia. 

L. Dacă mărturiseşte că a greşit, de ce rămâne 
episcopul neclintit? Să renunţe la sacerdoţiu şi accept 
iertarea penitentului. 

O. Îţi voi răspunde chiar prin cuvintele tale. Dacă 
laicul mărturiseşte că a greşit, oare cum rămâne el 
neclintit? Să părăsească sacerdoţiul laicului, adică 
botezul, iar eu îi acord iertarea penitentului. Căci este 
scris: „Ne-a făcut pe noi stăpânire şi preoţi lui 
Dumnezeu Tatăl Său“. (Apocalipsa, I, 6) Şi din nou: 
„Neam sfânt, sacerdoţiu conducător, popor dobândit“. 
(I Petru, II, 9) 

Tot ceea ce nu-i este permis creştinului, îi este 
comun atât episcopului cât şi laicului. Cel ce se căieşte 
osândeşte cele dinainte. Dacă episcopului penitent 
nu-i este permis să rămână ceea ce fusese înainte, nici 
laicului, ce se căieşte, nu i se îngăduie să rămână în 
aceea spre al cărei folos îşi mărturiseşte căinţa. 

L. Pe laici îi reprimim, pentru că nimeni nu s-ar 
întoarce, dacă ar şti că trebuie să fie rebotezat; 
altminteri s-ar ajunge ca noi — dacă aceia ar fi respinşi 
- să devenim cauza perdiţiei lor. 

O. Prin aceea că îl reprimeşti pe laic, tu salvezi 
un singur suflet; eu însă, reprimindu-l pe episcop, aş 
zice că salvez, nu o cetate cu locuitorii ei, ci ţinutul 
universal al Bisericii căreia îi stă el în frunte ca părtaş 
ce, odată alungat, pe mulţi i-ar trage cu sine în năruire. 

Din această cauză vă cer eu vouă ca raţionamentul, 
pe care susţineţi că îl urmaţi în reprimirea celor puţini, 
să-l oferiţi chiar pentru salvarea întregii lumi. Deşi 
aceasta nu vă este pe plac şi sunteţi atât de neîndurători, 
ba chiar irațional de neiertători, încât să-l consideraţi 
duşman al lui Christos pe cel ce a dat botezul, pe acela 
care şi-a primit fiul, noi nu facem lucruri potrivnice 
nouă înşine: fie îl reprimim pe episcop cu poporul pe 
care l-a creştinat, fie, dacă nu-l reprimim pe episcop, 
ştim că şi poporul trebuie respins. 

5. Episcopul, mirodenia Bisericii sale. 
Plânsul Bisericii pentru cei ce se căiesc. 
Cartea celor doisprezece Profeţi. 

Ochiul Bisericii este episcopul. 


L. Te întreb implorând, oare n-ai citit acea maximă 
despre episcopi? „Voi sunteţi sarea pământului. Dacă 
însă sarea va fi smintită, ce să mai sărezi? la nimic nu 
mai e bună, decât să fie aruncată afară şi călcată în 
picioare de oameni.“ (Matei, V, 13) 

Dar şi în faptul că sacerdotul îl roagă pe 
Dumnezeu pentru poporul păcătos, atunci când o face 
şi pentru ierarh, nu poate fi un cu totul altul care să 
ceară cruţarea!*. Aceste două cărţi ale Scripturilor 
converg către acelaşi înţeles. Căci, precum sarea face 
orice mâncare să fie gustoasă, neexistând altceva atât 
de plăcut fără de care gustul să poată avea savoare, 
tot astfel şi episcopul este mirodenia întregii lumi, a 
Bisericii îndeosebi, cel care — dacă s-ar fi smintit fie 
prin negare, fie prin erezie, fie prin poftă trupească, 
sau, ca s-o spun într-una, prin toate păcatele — de la 
cine altul ar putea primi gust, când el însuşi era 
mirodenia tuturor? 

lerarhul îi oferă laicului propria ofrandă, pune 
mâna deasupra!“ lui, invocă întoarcerea Sfântului 

Spirit şi astfel, pentru ca sufletul să-i fie salvat, celui 
ce fusese încredinţat Satanei întru pieirea trupului, îl 
reîmpacă în altar, printr-o rugăciune nerostită în 
popor; şi nu-i încredinţează sănătăţii vreun mădular, 
înainte ca toate părţile trupului să fi plâns laolaltă. 
Tatăl îşi iartă, desigur, cu uşurinţă fiul, când mama se 
roagă stăruitor pentru rodul pântecelui ei. Aşadar, 
dacă cel pe care l-am numit cu rangul de laic penitent 
este redat Bisericii, urmează iertarea, bineînţeles, dacă 
a fost precedată de îndurerare; este clar că ierarhul 
urnit din rangul său, nu poate fi repus în acelaşi loc, 
deoarece fie va fi lipsit de sacerdoţiu — ca penitent — 
fie, stăruind în onoarea rangului său, nu ar putea fi 
readus în Biserică prin rânduiala celui ce se căieşte. 

Tu pângăreşti acum savoarea Bisericii, cu smintită 
sare; tu îl repui la înălţimea altarului pe acela care, 
azvârlit afară, ar trebui să zacă pe grămada de bălegar, 
spre a fi călcat în picioare de toţi oamenii. Şi atunci 
unde va fi acel precept al Apostolului? „Se cade ca 
episcopul să fie lipsit de fărădelege, ca rânduitor al 
lui Dumnezeu”. (Tit, I, 7) Şi din nou: „Să se dove- 
dească fiecare pe sine şi astfel să se apropie“. 
(. Corinteni, XI, 28) 

Unde e avertismentul dumnezeiesc: „Nu aruncaţi 
mărgăritarele voastre înaintea porcilor“? (Matei, VII, 6) 
Dacă aceasta o înţelegi la modul general, în legătură 
cu toate, cu atât mai necesar este să fie luată în seamă 
legat de ierarhi, de vreme ce chiar şi referitor la laici 
se prevede acest lucru. Dumnezeu spune prin Moise: 
„Despărţiţi-vă de corturile acelor oameni cu totul 
neîmblânziţi şi să nu fiţi atinşi de nimic ce e al lor, ca 
să nu pieriţi deodată întru păcatul acelora“. 
(Numeri, XVI, 26) Şi, din nou, în cei doisprezece 

Profeţi: „Ofrandele lor sunt precum pâinea durerii; 
toţi care o mănâncă se mânjesc“. (Osea, IX, 4) 

Şi în Evanghelie spune Domnul: „Opaiţul 
trupului este ochiul“, adică lumina Bisericii este 
episcopul, „deci, dacă ochiul tău va fi neprihănit, 
întregul tău corp va fi strălucitor“. (Matei, VI, 22) Căci, 
în timp ce ierarhul predică adevărata credinţă, 
întunecimile se risipesc din inimile tuturor. Şi ne arată 
cauza: „lar lampa nu se aprinde şi se pune sub baniţă, 
ci deasupra sfeşnicului, să le strălucească tuturor ce 
sunt în casă“. (Matei, V, 15) 

Adică, Dumnezeu aprinde flăcăruia ştiinţei sale 
în episcop, nu doar spre a-i lumina acestuia, ci spre a 
le fi de folos tuturor. Şi în continuare spune: „Dacă 
ochiul tău va fi de nimic, întregul trup va fi întunecat. 
Deci, dacă lumina care este în tine, e întunecime, dar 
întunecimile cât vor fi de mari!“ (Matei, VI, 23) Şi pe 
bună dreptate; căci, de vreme ce episcopul a fost 
statornicit în Biserică, pentru ca poporul să fie înfrânat 
de la greşeală, cât de mare va fi totuşi aceasta în el, 
când, însuşi cel care-l învaţă, rătăceşte! Cum îl poate 
scăpa de păcate tocmai cel care e un păcătos? Cum 
poate să-l sfinţească tocmai pângăritorul? Pe unde să 
pătrundă lumina la mine, când ochiul meu e orb? Vai, 
ce durere! 

Discipolul lui Antichrist conduce Biserica lui 
Christos. La aceasta se referă cuvintele „Nu puteţi sluji 
la doi stăpâni“. (Matei, VI, 24) Dar şi acestea „Ce 
împărtăşire are strălucirea cu întunecimile? Ce înţelegere 
are Christos cu Beliar?” (II Corinteni, VI, 14 - 15) 

Citim în Vechiul Testament: „Omul în care va fi 
fost murdărie şi viciu, să nu ajungă a-i aduce ofrande 
lui Dumnezeu'!5; din nou: „Preoţii care ajung în faţa 

Domnului Dumnezeu, spre a sacrifica, să fie curaţi, 
ca nu cumva Domnul să-i părăsească“!$; şi tot acolo: 
„lar când ajung să slujească cele sfinte, să nu aducă 
în sine fărădelege, spre a nu muri“. 

Mai sunt multe altele a căror prezentare nu s-ar 
mai termina, dar pe care, din dorinţa de a fi scurt, le 
las de o parte. Oricum, nu numărul dovezilor aduce 
prețuirea, ci autoritatea lor. Prin acestea se vădeşte că 
voi, doar cu puţină drojdie, aţi stricat întregul aluat 
al Bisericii, iar Euharistia o primiţi azi din mâna 
aceluia pe care ieri l-aţi scuipat ca pe idol. 

6. Sacrificiul în Biserică. Prin spălarea sa, 
Christos a purificat apele. 


O. Ai citat, într-adevăr, copios din memorie’? 
multe dintre Volumele Sacre; dar, deşi, ai dat târcoale 
strâmtorii ferindu-te, totuşi te vei prinde în plasa mea. 

Dar, fie precum vrei, încât episcopul arienilor să 
fie duşmanul lui Christos, smintită sare, opaiţ fără 
flăcăruie, să fie ochi fără pupilă; vei ajunge, desigur, 
acolo încât să nu poată săra cel ce n-are sare, să nu 
dea lumină orbul, să nu aprindă cel stins. 

De vreme ce tu însă înghiţi pe nemestecate hrana 
pregătită de acela, de ce îl învinuieşti pe cel ce i-a 
dat savoare? Biserica ta străluceşte de la flăcăruia 
lui, iar tu învinuieşti că opaițul ei s-a stins? Ochiul 
te face să vezi, iar tu eşti orb? Tocmai din această 
cauză, te rog, fie îi dai îngăduinţa de a sluji cele sacre, 
celui al cărui botez îl recunoşti, fie respingi botezul, 
celui pe care nu-l consideri ierarh. Căci nu se poate 
ca acela care prin botez e sfânt, să fie păcătos în faţa 
altarului. 

L. Dar eu îl reprimesc pe laicul penitent, prin 
punerea mâinilor deasupra şi invocarea Sfântului 
Spirit, ştiind că Acesta nu poate fi adus de la eretici. 

O. Toate potecile discursurilor voastre converg 
spre o singură răspântie şi, după felul cerbilor fricoşi, 
în timp ce vă feriţi de nălucitoarele mişcări ale penelor, 
vă prindeţi în plasele cele mai tari”. 

Căci, de vreme ce omul botezat întru Tatăl, Fiul 
şi Sfântul Spirit devine templu al Domnului, de vreme 
ce, după distrugerea vechiului lăcaş este înălţat unul 
nou al Trinității, cum poţi afirma că la arieni păcatele 
ar fi înlăturate fără venirea Sfântului Spirit? Cum se 
poate oare curăţi de vechile josnicii sufletul care nu 
are Sfânt Spirit? Căci nici apa nu spală sufletul, ci ea 
însăşi e spălată întâi de Spirit, pentru ca apoi să-i poată 
spăla spiritual pe alţii, după cum spune Moise: 
„Spiritul Domnului se purta deasupra apelor“. 
(Geneza, I, 2) 

Rezultă de aici că botezul nu poate exista fără 
Sfântul Spirit, cum lacul Bethesda din Iudeea n-ar fi 
putut însănătoşi trupeşte mădularele sfârşite de 
puteri, fără vremelnica venire a îngerului”; iar tu îmi 
înfătişezi sufletul spălat cu apă obişnuită, ca din 
scăldătoare? 

Însuşi Domnul nostru, Isus Christos — care nu 
s-a curăţit atât pe sine, cât a purificat apele lumii prin 
propria sa spălare — de îndată ce şi-a ridicat capul 
din râu, a primit Sfântul Spirit”, nu pentru că vreodată 
ar fi fost fără Acela — căci, desigur, El s-a născut în 
trup de la Sfântul Spirit — ci ca să ne vădească faptul 
că botezul adevărat e acela prin care ne vine Sfântul 
Spirit. Aşadar, dacă arianul nu poate da Sfânt Spirit, 
nu poate nici boteza, căci botezul Bisericii fără Acela, 
este inexistent. 

Deci, când tu îl reprimeşti pe cel botezat de El 
şi invoci apoi Sfântul Spirit, fie trebuie să-l botezi 
pe acela, căci fără Spiritul Sfânt nu putea fi botezat, 
fie, dacă a fost botezat întru El, încetează să-i mai 
invoci Spiritul pe care L-a primit atunci când a fost 
botezat. 

7. Ce e necesar pentru adevăratul botez? 
Ce este botezul lui loan? 
Fără Sfântul Spirit, nici un botez 
nu reprezintă adevăratul 
şi legiuitul botez al Bisericii. 


L. Răspunde-mi, te rog, oare nu ai citit în Faptele 
Apostolilor că aceia, care tocmai fuseseră botezați de 
loan, răspunzând la întrebarea Apostolului, nu au 
ştiut precis — nici măcar din auzite — ce este Sfântul 
Spirit şi că L-au dobândit abia după aceea”. De aici 
rezultă limpede că poate fi botezat cineva şi totuşi să 
nu aibă Sfântul Spirit. 

O. Oricum, pe cei ce ne ascultă, nu-i socotesc atât 
de neştiutori într-ale Sfintelor Scrieri, încât să fie 
nevoie de o lungă explicaţie spre a diseca această 
măruntă întrebare. Dar, înainte de a spune ceva 
referitor la acea problemă, ascultă cât de mare 
tulburare a Scripturilor s-ar isca, urmând înţelesul tău. 

Ce înseamnă faptul că loan nu le-a putut oferi 
altora, prin botez, Sfântul Spirit, el care L-a dat lui 
Christos? Şi cine este acest loan? „Vocea celui ce strigă 
în pustiu: Pregătiţi calea Domnului; faceţi drepte 
cărările Dumnezeului nostru“. (Matei, III, 3) E acela 

care zicea: „lată Mielul lui Dumnezeu, iată-L pe Cel 
care ridică păcatul lumii“; (loan, I, 29) mai puţin — 
zic — acela care striga din pântecele mamei: „De unde 
aceasta, ca mama Domnului meu să vină la mine?“ 
(Luca, I, 43) Nu a dat Sfânt Spirit? Pe care Anania L-a 
dat lui Pavel?% 

Ar părea, poate, temerar să-l aşezi pe loan înaintea 
tuturor. Să-L ascultăm însă pe Domnul vorbind: „Nu 
este printre născuţii femeilor vreunul mai mare ca 
Ioan Botezătorul“. (Matei, XI, 11) Căci nu i-a fost dat 
nici unuia dintre profeţi şi să-L vestească pe Christos 
şi să-L arate cu degetul. Dar de ce aş avea eu nevoie 
să stărui întru asemenea laude la adresa bărbatului, 
când el e numit înger? de însuşi Dumnezeul Tată: 
„lată, îl trimit, înaintea feţei Tale, pe îngerul meu, care 
va pregăti propria-Ţi cale, înaintea Ta“. (Matei, XI, 10) 

De bună seamă, pe îngerul care, copil fiind, şi-a 
râs în joacă de şerpi”, care, după adăpostul pântecelui 
mamei, a urmat pustiul singurătăţii; pe cel care, după 
ce ochii-i L-au zărit pe Christos, nu a mai socotit demn 
să privească nimic altceva; cel care, din cuvântările 
Domnului, mai dulci ca mierea şi fagurele, a învăţat 
măiestrind o rostire demnă de Dumnezeu. Şi — ca să 
nu-i mai fac aşteptare întrebării — El spunea că astfel 
creşte Inaintemergătorul Domnului. 

Aşadar, acesta, atât de măreț, n-a dat Sfântul Spirit 
pe care L-a primit centurionul Cornelius înainte de a 
fi botezat”? Răspunde-mi — îţi cer — de ce n-ar fi dat? 
Nu ştii? Ascultă ce ne învaţă Scripturile: Botezul lui 
Ioan nu a înlăturat într-atât păcatele, cât a fost mai 
curând unul al penitenţei întru uşurarea păcătoşilor, 
adică întru viitoarea iertare ce avea să urmeze curând 
prin sfinţirea lui Christos. Căci este scris: „A fost loan 

în pustiu, botezând şi predicând Evanghelia căinţei 
întru iertarea păcatelor“. (Marcu, I, 4) Şi apoi, pe scurt: 
„Şi erau botezați de el în Iordan cei ce-şi mărturiseau 
propriile păcate“. (Marcu, I, 5) Încât, după cum el a 
fost Înaintemergătorul Domnului, tot astfel botezul 
său a premers celui Domnesc. El spunea: „Cine e de 
pe pământ, pământean vorbeşte; cine vine de la cele 
de sus, este deasupra tuturor“. (loan, III, 31) Şi din 
nou: „Eu vă botez cu apă, Acela vă va boteza întru 
Spirit“. (Matei, III, 11) 

Dacă însă loan, după cum a mărturisit, nu a 
botezat întru Spirit, în mod logic nici n-a iertat 
păcatele, deoarece nici unuia dintre oameni nu i se 
întâmplă aceasta fără Sfântul Spirit. 

Dacă ai argumenta însă cu încăpățânare că loan a 
iertat totuşi păcatele pentru că era din ceruri, învaţă 
ce dobândim mai din plin întru botezul lui Christos: 
faptul că ne iartă păcatele, ne eliberează de iad. Faptul 
că ne eliberează de iad, este desăvârşit. Botezul însă 
nu poate fi numit desăvârşit, decât dacă este întru 
crucea şi învierea lui Christos. Tu, credinciosul, 
procedezi însă sucit”, în timp ce însuşi loan spune: 
„Acela se cade să crească, iar eu să mă micşorez“; 
(loan, III, 30); în timp ce botezului înfăptuit de slujitor 
îi atribui mai mult decât a avut, îl distrugi pe cel 
Domnesc, căruia nu-i laşi nimic în plus. Oare se poate 
menţine afirmaţia acelora? Desigur, spre a nu ți se 
părea de mirare, dacă aceia ce fuseseră botezați de 
loan au ajuns mai apoi la Sfântul Spirit prin punerea 
mâinilor apostolilor deasupra lor; de unde e limpede 
că aceia n-au ajuns la iertarea păcatelor fără credinţa 
ce urma să vină de îndată. 

Tu, care-l reprimeşti de la arieni pe cel botezat şi 
îi oferi acel botez care e desăvârşit, chemi Sfântul Spirit 
şi o faci ca pe un lucru neînsemnat ce-i lipseşte aceluia, 
când fără El botezul lui Christos nu există? 

Dar, într-adevăr, am cam ieşit în afara subiectului 
şi, pentru că aş fi putut îndepărta atacul în front egal 
cu al adversarului, mi-am îndreptat către el în mai 
mică măsură armele ce bat la distanţă. 

Deci, botezul lui loan a fost nedesăvârşit într-atât 
cât să rezulte apoi că au fost botezați prin cel al lui 
Christos, cei ce fuseseră botezați de el. Astfel relatează 
şi istoria: „Şi s-a făcut că, pe când Apollo era la Corint, 
după ce Pavel a străbătut părţile de sus ale Asiei, şi a 
venit la Efes, i-a întâlnit pe câţiva discipoli şi le-a spus: 
Aţi primit Sfântul Spirit când aţi crezut? Aceia însă 
i-au răspuns: Dar nici măcar n-am auzit dacă este 
Sfânt Spirit. Dar el le-a răspuns: Aşadar întru ce aţi 
fost botezați? Au răspuns că întru botezul lui loan. 
Dar Pavel le-a spus: loan, desigur, a botezat cu botezul 
penitenţei, spunând poporului să creadă în cel ce va 
veni după el, adică în Isus, în iertarea păcatelor. 
Auzind ei acestea, s-au botezat în numele Domnului 
nostru Isus Christos. Şi, după ce Pavel şi-a pus mâinile 
deasupra lor, Sfântul Spirit n-a contenit să se lase peste 
ei“. (Fapte, XIX, 1 - 6)% 

Aşadar, dacă au fost botezați cu adevăratul şi 
legiuitul botez al Bisericii şi au ajuns astfel abia mai 
apoi la Sfântul Spirit, urmează şi tu autoritatea 
apostolilor şi botează-i pe cei ce nu au botezul lui 
Christos; vei putea invoca Sfântul Spirit. 

8. Obiceiul ecleziastic al impunerii mâinilor 
reprezintă autoritatea Tradiției. 


L. Cei ce însetează dormind, îşi potolesc gâtle- 
jurile cu lăcomie în fluvii. Şi, cu cât beau mai mult, cu 
atât sunt mai însetaţi. Astfel îmi pari şi tu în legătură 
cu mica problemă pe care am pus-o, căci ai căutat 
argumente ici şi colo, perseverând în aceeaşi însetare 
provocată de întrebări. 

Oare nu ştii că acesta este obiceiul Bisericilor”, ca 
botezaţilor să li se pună mâinile asupra, după aceea, şi 
astfel să fie invocat Sfântul Spirit? Mă întrebi unde este 
scris? In Faptele Apostolilor. Chiar dacă nu-i stă la 
temelie autoritatea Scripturii, preceptului îi dă valoare 
consensul întregii lumi în această problemă. Chiar 
multe altele, ce sunt respectate prin tradiţie în Biserici, 
şi-au însuşit, de fapt, în folosul lor autoritatea legii 
scrise; astfel sunt scufundarea şi înălţarea capului, de 
trei ori, din apă, apoi — în fiecare duminică şi de Rusalii 
- degustarea laptelui şi a mierii semnificând armonia 
nevinovăţiei copilăreşti. Apoi, nici să te rogi îngenun- 
cheat şi nici să ţii post, ca şi multe altele, pe care şi le 
revendică practica raţională, nu au fost scrise. 

Se poate constata deci că noi urmăm obişnuinţa 
Bisericii, chiar dacă ne este cunoscut că acel cineva a 
fost botezat înainte de invocarea Spiritului. 

9. Episcopul se îngrijeşte de impunerea 
mâinilor. Blasfemiile arienilor. 
De ce impunerea mâinilor este rezervată 
episcopului? Dreptul episcopului 
de a boteza. 


O. Nu tăgăduiesc, desigur, că acesta este obiceiul 
Bisericilor ca episcopul să vină pentru a invoca Sfântul 
Spirit, după ce va fi pus mâna deasupra acelora care, 
departe de oraşele mai mari, au fost botezați de preoţi 
şi diaconi. Dar cum se face că legile Bisericii le treci 
către erezie, iar integritatea fecioarei tale o faci să 
sufere prin lupanarele prostituatelor? 

Dacă episcopul îşi pune mâna deasupra, o face 
pentru cei ce au fost botezați în dreapta credinţă, adică 
aceia care în Tatăl, în Fiul şi în Spiritul Sfânt au crezut 
trei persoane, o substanţă. 

Arianul însă cum să primească de la Biserică 
Sfântul Spirit —, el care n-a ajuns nici la iertarea 
păcatelor — de vreme ce nu crede în nimic altceva 
(vă rog, astupaţi-vă urechile, cei ce aveaţi de gând 
să ascultați, spre a nu vă murdări cu sunetele unei 
atât de mari impietăţi) decât în Tatăl ca singurul 
Dumnezeu adevărat, iar în Isus Christos ca şi 

creatură, pe când în Sfântul Spirit ca slujitor al 
amândurora?” 

Căci Sfântul Spirit nu-şi află sălaş decât într-un 
loc curat; nici nu se face locuitor al templului ce n-a 
avut dreapta credinţă ca înaintestătător. 

Dacă m-ai întreba aici de ce nu poate primi cel 
botezat în Biserică, Sfântul Spirit decât prin mâinile 
episcopului, — Spiritul despre care am afirmat că îi 
este propriu adevăratului botez”! — află că această 
constatare provine din autoritatea faptului că, după 
înălțarea Domnului, Sfântul Spirit s-a coborât la 
apostoli. În multe locuri găsim acelaşi obicei al 
făptuirii, mai curând spre cinstirea sacerdoţiului, 
decât a trebuinţei cerute de lege. 

Altminteri, dacă Sfântul Spirit se revarsă la atât 
de marea invocaţie a episcopului, trebuie aleşi cei 
botezați de preoţi, diaconi, şi care, înainte de a fi văzuţi 
de episcopi, au zăcut în adormire prin case de la ţară, 
adăposturi sau locuri mai retrase. 

Salvarea Bisericii cântăreşte mult în demnitatea 
supremului slujitor, căruia, dacă nu i se acordă de 
către toţi o anume putere deosebită, ajung să se facă 
în comunităţile creştine tot atâtea schisme, câţi slujitori 
de rând sunt. Astfel se face că nici preotul, nici 
diaconul, nu au dreptul de a boteza, fără ungerea şi 
îngăduinţa legiuită, date de un episcop; ceea ce ştim 
însă că adesea le este îngăduit chiar laicilor, dacă 
nevoia constrânge la aceasta. 

Căci, după cum primeşte cineva, tot astfel poate 
să şi dea; în afară de cazul în care trebuie considerat că 
eunucul” a fost botezat de diaconul Filip fără Sfântul 
Spirit, fapt despre care Scriptura vorbeşte astfel: „Şi au 

coborât amândoi în apă; şi l-a botezat Filip pe acela“. 
(Fapte, VIII, 38) Şi, când au ieşit din apă „Sfântul Spirit 
a venit în eunuc“. (Fapte, VIII, 39) Dar, poate socoteşti 
că trebuie respinsă aceasta, deoarece „Când apostolii, 
care erau în lerusalim, au auzit că Samaria a primit 
cuvântul lui Dumnezeu, i-au trimis acolo pe Petru şi 
Ioan, care venind la aceia, s-au rugat pentru ei să 
primească Sfânt Spirit, căci încă nu se lăsase asupra 
vreunuia dintre ei“. (Fapte, VIII, 14 - 16) 

De ce s-a făcut astfel, învaţă din cele ce urmează: 
„Căci fuseseră botezați doar în numele Domnului 
Isus. Atunci şi-au pus mâinile deasupra lor şi au 
primit Sfânt Spirit“. (Fapte, VIII, 16, 17) Dacă, legat 
de aceasta, spui că şi tu procedezi asemănător, căci 
ereticii nu au botezat întru Sfântul Spirit, atunci află 
că Filip nu fusese despărţit de apostoli, că a avut 
aceeaşi Biserică, l-a predicat pe acelaşi Domn Isus 
Christos, în sfârşit, că a fost diacon, cu siguranţă, 
dintre aceia care mai apoi şi-au aşezat mâinile 
deasupra”. 

De vreme ce afirmi însă că la arieni nu există 
Biserică, ci adunare, şi că nici clericii nu sunt ai lui 
Dumnezeu, ci, mai curând, cinstitori ai creaturii şi ai 
idolilor, cum poţi afirma în două probleme diferite, 
susţinerea aceluiaşi raţionament? 

10. (lipseşte titlul) 


L. În timp ce-ţi lupt pe faţă, mă respingi viguros 
şi cu pas sigur; vei fi doborât însă din dos, căci spatele 
descoperit nu-l aperi de săgeți. 

Fie, într-adevăr, ca la arieni să nu existe botez şi 
de aceea Sfântul Spirit să nu poată fi dat de la ei, căci 
nici iertarea păcatelor nu au primit-o; toată aceasta îi 
serveşte victoriei mele, iar strădania ta de palestră îmi 
stârneşte palmierul gloriei. 

Arianul nu are botez; dar cum are sacerdoţiu? Laic 
nu este la ei, dar cum poate fi episcop? Mie nu-mi 
este îngăduit să-l reprimesc pe cerşetor, iar tu îl 
reprimeşti pe rege? Voi îi predaţi duşmanului castrul, 
iar dezertorul trebuie alungat de noi. 

11. (lipseşte titlul) 


O. Dacă ţi-ai aminti de cele dinainte, ai şti acum 
că ai răspunsul; dar, urmând plăcerea de a contrazice, 
te-ai îndepărtat de datele problemelor, însă nu după 
obiceiul elocvenţilor, ci, mai curând, după cel al 
flecarilor care, deşi nu ştiu să poarte o dispută, nu 
încetează totuşi să se certe. Căci, pentru moment, eu 
nici nu-i condamn, nici nu-i apăr pe arieni, cât ocolesc 
acea bornă a alergării mele”, prin acelaşi raţionament 
prin care episcopul e reprimit de noi, iar laicul de voi. 

Dacă îi acorzi iertarea celui ce greşeşte, şi eu îl 
iert pe cel ce se căieşte. Dacă cel ce botează nu i-a 
putut face rău celui botezat în credinţa sa, nici cel ce 
rânduieşte nu l-a înjosit pe ierarhul statornicit în 
credinţa sa. 

Erezia este pătrunzătoare şi, de aceea, sufletele 
simple sunt amăgite cu uşurinţă. Înşelarea laicului, 
cât şi a episcopului, e una şi aceeaşi. Episcopul însă 
nu a putut să greşească. De fapt ei sunt aleşi întru 
episcopat, de la sânul lui Platon şi Aristofan. Căci care 
e acela — oricât de mărunt ar fi — care să nu se fi 
instruit, în cel mai înalt grad, din aceştia? În sfârşit, 
oricine este rânduit astăzi dintre literați, are ca primă 
grijă, nu cum să soarbă până la ultima picătură lamura 

Scripturilor, ci cum să încânte auzul poporului cu 
floricelele declamaţiilor. Se ajunge până acolo încât 
erezia ariană reuşeşte mai mult prin înţelepciunea 
seculară, împrumutând şuvoaiele argumentărilor din 
izvoarele lui Aristotel”. 

Aşadar, indiferent ce ai spune, urmând obişnuinţa 
celor neînsemnaţi ce se bat între ei, eu îţi voi zice: vei 
afirma, voi afirma; vei nega, voi nega; arianul botează, 
aşadar este episcop; nu botează — respinge-l tu pe laic, 
iar eu nu-l reprimesc pe ierarh. 

Te voi urma oriunde ai merge; fie ne împotmolim, 
în egală măsură, în mocirlă, fie, la fel, ne vom elibera. 

12. Întrebare solemnă în legătură cu botezul. 


L. Dar laicul trebuie iertat, fiindcă s-a apropiat cu 
nevinovăție de cea socotită de el Biserica lui Christos 
şi a fost botezat încrezător în credinţa sa. 

O. Afirmi un lucru nou, după care cineva ar fi 
fost făcut creştin de un altul care nu a fost creştin. 
Venind de la arieni, în ce credinţă a fost botezat? 
Desigur în cea pe care o aveau arienii. Dar, dacă acela 
credea bine şi a fost botezat cu buna-i ştiinţă de eretici, 
nu se face demn de iertarea greşelii. 

Este într-adevăr profund absurd ca discipolul, 
mergând la magistru, să fie artizan înainte de a fi 
primit învăţătura, încât, abia întors de la venerarea 
idolilor, să-L cunoască pe Christos mai bine decât 
acela care-l învaţă. 

Spui însă: dar a crezut sincer în Tatăl, în Fiul şi în 
Sfântul Spirit şi de aceea a urmat botezul. Dar ce 
sinceritate e aceasta — întreb — să nu ştii ce crezi? A 
crezut sincer. Ce a crezut? Cu siguranţă că, auzind 
trei nume, fie a crezut în trei zei şi a devenit idolatru, 
fie a căzut în erezia lui Sabellius35, crezând, datorită 
celor trei cuvinte, într-un Dumnezeu trinominal. Sau, 
învăţat de arieni că unul este adevăratul Dumnezeu, 
pe Fiul şi Sfântul Spirit i-a crezut creaturi. 

Nu ştiu ce ar mai fi putut crede în afara acestora. 
Doar dacă nu cumva, dus deja pe Capitoliu, omul să 
fi învăţat că Trinitatea este de aceeaşi natură. Ştia că 
Tatăl, Fiul şi Sfântul Spirit sunt despărțiți în persoane 
şi nu prin natură. Cunoştea şi că numele Fiului e în 
Tatăl şi că al Tatălui e în Fiul”. 

E totuşi profund ridicol să discuţi despre vreo 
credinţă, înainte de a crede, să cunoşti misterul înainte 
de a fi iniţiat, să înţeleagă una despre Dumnezeu, cel 
ce botează, şi alta cel botezat. Tocmai de aceea se cade 
ca, în timpul spălării întru botez, după mărturisirea 
Trinității, să se întrebe cu solemnitate: crezi în Sfânta 
Biserică? crezi în iertarea păcatelor? 

În ce Biserică zici că a crezut acela? a arienilor? 
dar nu o au. În a noastră? dar, botezat în afara ei, n-a 
putut crede în cea pe care n-a cunoscut-o. 

13. (lipseşte titlul) 


L. Pentru că la toate ai adus argumente, iar 
săgețile trimise de mine le-ai dejucat cu scutul 
vorbirii oratorice, voi arunca o singură lance care, 
prin forţa ei, să străpungă gurguiul învelişului tău 
apărător şi cuvintele-ţi zăngănitoare, căci nu voi mai 
îndura mult timp ca forţa să-i fie superioară 
priceperii. 

Laicul botezat în afara Bisericii e reprimit 
căindu-se; episcopul însă, fie nu face penitenţă şi este 
ierarh, fie, dacă ar săvârşi-o, ar înceta să mai fie ceea 
ce este. lată de ce, pe drept, noi îl susţinem pe laicul 
penitent, iar pe episcop, dacă vrea să persevereze în 
sacerdoţiu, îl respingem. 

O. O săgeată, care e trimisă din coarda bine 
întinsă, este greu de ocolit. Ea ajunge la cel spre care 
a fost trimisă, înainte de a fi zădărnicită prin 
împotrivirea scutului. 

Propoziţiile tale însă, fiind trimise fără vârf de 
fier, n-au puterea să străpungă duşmanul. Aşadar, 
această lance pe care ai aruncat-o cu toate puterile şi 
cu care mă tot ameninţi, o voi respinge — cum se zice 
- cu un singur deget. 

Căci în acest mod nu se cercetează dacă epis- 
copul nu poate face penitenţă, iar laicul da, ci dacă 
ereticul are botez, el care — după cum e limpede — 
nu-l are şi atunci în ce fel poate fi penitent înainte 
de a fi creştin? Dovedeşte-mi că laicul venit de la 
arieni are botez şi atunci nu-i voi nega căinţa. Dacă 
în adevăr, însă, nu e creştin, dacă n-a avut ierarh 
care să-l facă creştin, cum să facă penitenţă omul care 
nici nu crede? 

14. (lipseşte titlul) 


L. Te rog ca, lăsând de o parte argumentaţia 
filosofilor, să-mi vorbeşti cu simplitate creştină, dacă 
tot nu-i urmezi pe dialecticieni, ci pe pescari“. Ţi se 
pare drept ca arianul să fie episcop? 

O. Tu, de fapt, îl recunoşti pe acela ca episcop, 
pentru că îl reprimeşti pe cel botezat de el, iar în 
aceasta trebuie să fii blamat; dar de ce să fii despărţit 
de noi prin ziduri, de vreme ce în credinţă şi în 
reprimirea arienilor consimţi cu noi? 

L. Chiar mai înainte te-am rugat să vorbeşti cu 
mine creştineşte, nu filosofic. 

O. Vrei să înveţi, sau lupţi? 

L. Lupt cu orice preţ, căci îţi cer raţiunea 
făptuirii tale. 

O. Dacă lupti, ţi s-a răspuns deja; căci îl reprimesc 
pe episcop de la arieni prin acelaşi raţionament, prin 
care o faci tu cu cel botezat. Dacă vrei să înveţi, treci 
în linia mea de bătălie. Adversarul îl învingi, 
discipolul îl înveţi. 

L. Dar nu pot fi discipol înainte de a-l asculta pe 
magistru predicând. 

O. De vreme ce cauţi să scapi prin subterfugii, 
voind astfel să fii instruit de mine, te voi învăţa să-ţi 
stăpâneşti cu spiritul tău adversarul, în întregime. 

Consimţim în credinţă, consimţim în reprimirea 
ereticilor, să consimţim şi întru întâlnirea noastră. 

L. Acest lucru nu e de învăţat, ci de argumentat. 

O. Pentru că tu ceri pacea cu scutul, iar noi am 
altoit sabia cu o ramură de măslin. 

L. În sfârşit, ridic mâinile, mă predau, ai învins. 
Într-adevăr, de vreme ce depun armele, caut să cunosc 
raţiunea sacramentului căruia mă constrângi să-i jur. 

O. Între timp, te felicit şi îi aduc mulţumiri 
Dumnezeului meu Christos pentru că, îndepărtându-te 
de înşelăciunea sarzilor, ţi-ai apropiat savoarea 
întregii lumi şi nici nu spui, după obiceiul unora: 
„Mântuieşte-mă Doamne, căci mi-a lipsit cel sfânt“. 
(Psalmi, XI, 1) Nelegiuita voce a acelora pustieşte 
nimicind crucea lui Christos, ÎI supune diavolului pe 
Fiul Domnului, iar acea bocire venită de la Dumnezeu 
şi legată de păcătoşi, o înţelege ca spusă despre toţi 
oamenii: „Ce folos de sângele meu, cât timp mă cobor 
în stricare?“ (Psalmi, XXIX, 9) 

Dar nu e cu putinţă ca Dumnezeu să fi murit 
degeaba. Cel puternic a fost înlănţuit, iar vasele lui 
au fost prădate. S-a împlinit zicerea Tatălui: „Cere-mi 
şi-ţi voi da neamurile ca moştenire a ta şi hotarele 
lumii ca avere a ta“. (Psalmi, II, 8) „S-au arătat 
izvoarele apelor şi s-au dezvelit temeliile întregii 
lumi“. (Psalmi, XVII, 17) „Şi-a aşezat cortul în soare 
şi nu este cine să se ascundă de căldura lui“. (Psalmi, 
XVIII, 5,7) Plin de Dumnezeu, Psalmistul cântă: 
„Duşmanii au fost în cele din urmă lipsiţi de săbii, 
iar cetăţile lor le-ai distrus“. (Psalmi, IX, 6) 

15. (continuă discursul ortodoxului) 


Şi întreb unde sunt cei peste măsură de supersti- 
ţioşi, ba chiar nemăsurat de profani, care afirmă că 
există mai multe adunări decât Biserici? Cum au fost 
năruite cetăţile diavolului şi cum s-au prăbuşit idolii 
în cele din urmă, adică la mântuirea veacurilor? 

Dacă Christos nu are Biserică, sau o are doar în 
Sardinia, tare sărac a ajuns! lar dacă Satana 
stăpâneşte Britania, Galiile, Orientul, popoarele 
inzilor, neamurile barbare şi toată lumea laolaltă, cum 
de s-au adunat trofee ale Crucii în fiecare ungher de 
pe faţa întregului pământ? 

Un adversar, de bună seamă puternic i-a lăsat lui 
Christos hidra iberică“; s-a considerat nedemn să 
stăpânească oameni gălbejiţi şi un ţinut sărac. Cât 
despre faptul că aceia s-ar încânta pe sine în legătură 
cu ce e scris în Evanghelie „Socoteşti oare că Fiul 
Omului, când va veni, va găsi credinţă pe pământ?“, 
(Luca, XVIII, 8) să afle că acea credinţă e numită 
despre care vorbea Domnul însuşi: „Credinţa ta te va 
face teafără“. (Matei, IX, 22) Iar altundeva, despre 
centurion: „Nu am găsit nici în Israel o atât de mare 
credinţă“. (Matei, VIII, 10) Şi din nou către apostoli: 

„De ce sunteţi temători, cu credinţă măsurată?“ 
(Luca, VII, 9) De asemenea, într-un alt loc: „Dacă vă 
va fi credinţa măcar cât grăuntele de muştar, îi veţi 
spune ăstui munte «Mişcă-te din loc» şi se va mişca“. 
(Matei, XIV, 31)“ 

Căci nici centurionul, nici biata femeie, care de 
doisprezece ani se topea de scurgerea sângelui, nu 
crezuseră în sacramentele Trinității, ce s-au arătat 
apostolilor după învierea lui Christos; astfel că, pe 
merit, este lăudată credinţa lor întru taină. S-au 
dovedit bune atât curăţenia minţii, cât şi sufletul 
dedicat lui Dumnezeu; căci spunea în sinea ei femeia: 
„Dacă doar Îi voi atinge veşmântul, mă voi face 
sănătoasă“. (Matei, IX, 21) Aceasta este credinţa 
despre care a spus Dumnezeu că rar se întâlneşte. 
Aceasta este credinţa pe care cu greu o întâlneşti 
desăvârşită, chiar şi la cei ce cred bine. 

Dumnezeu spune: „Să-ţi fie, după cum ţi-e 
credința“. Aceasta, însă, eu nu vreau s-o aud. Căci 
dacă mi-ar fi conform credinţei mele, voi pieri. Cred, 
desigur, în Dumnezeu Tatăl, cred în Dumnezeu Fiul 
şi cred în Dumnezeu Spiritul Sfânt. 

Cred într-un singur Dumnezeu şi totuşi nu vreau 
să-mi fie conform credinţei mele; căci adesea devine 
omul duşmănos şi seamănă buruiana zâzaniei printre 
roadele secerişului Domnesc. N-o spun aceasta pentru 
că ar exista ceva mai mare decât credinţa sacra- 
mentului, sau decât puritatea sufletului; dar credinţa 
neîndoielnică, spre Dumnezeu, se dovedeşte cu greu. 

S-ar zice că, mulţumită cuvântului, ceea ce dorim 
se face neîndoios; iau parte la rugăciune; nu m-aş ruga 
dacă n-aş crede, dar, dacă într-adevăr aş crede mi-aş 

curăţi acea inimă prin care este văzut Dumnezeu, 
mi-aş lovi pieptul cu mâinile, mi-aş umezi cu lacrimi 
genele, m-aş înfiora în trup, aş păli la faţă, m-aş arunca 
la picioarele Domnului meu şi le-aş copleşi în 
încovoiala mea, cu părul meu le-aş şterge, m-aş ţintui 
de trunchiul crucii şi nu l-aş părăsi înainte de a 
dobândi mila. 

Acum însă, adesea, în timpul rugăciunii mele, fie 
mă plimb prin porticuri, fie fac socoteli ce ţin de 
cămătărie, fie, dus de vreo ruşinoasă cugetare, 
gândesc lucruri la a căror zicere ar trebui să-mi 
roşească obrazul. 

Unde e credinţa? Credem oare că astfel s-a rugat 
loan? sau cei trei copii? sau Daniel printre lei? sau, 
mai ales, tâlharul pe cruce? 

Acestea le-am arătat, drept exemplu, pentru 
clarificarea înţelesului. De altfel, s-ar cuveni ca fiecare, 
de-a lungul întregii vieţi, să descopere cât de rar se 
întâmplă să se vădească un suflet credincios, care să 
nu facă nimic din dorinţa de glorie, sau din cauza 
flecărelilor omeneşti. Căci nici cel ce posteşte 
dintr-odată, nu o face pentru Dumnezeu, iar 
întinzându-i mâna celui sărac, îi dă Lui cu camătă. 

Viciile sunt învecinate virtuţilor. E greu să-i fii 
mulţumitor lui Dumnezeu ca judecător. 

16. (lipseşte titlul) 


L. Mi-ai preîntâmpinat întrebarea: pe cea legată 
de Scriptură mi-o rezervasem pentru sfârşit. Aproape 
toţi ai noştri, mai bine zis — de acum - nu ai mei, se 
folosesc în dezbateri de acest procedeu, ca de un 
berbece, pe care mă bucur să-l văd frânt şi zdrobit cu 
hotărâre. 

Te rog să-mi explici întreaga pricină pentru care 
Biserica îi reprimeşte pe cei veniţi de la arieni, dar nu 
ca unui adversar, ci precum unui discipol. 

De vreme ce n-aş putea să-ţi răspund cu vorba, te 
voi aproba totuşi în gând. 

17. (lipseşte titlul) 


O. În timpul conducătorului Constantius“, 
consuli fiind Eusebius şi Hypatius*, în numele 
unităţii de credinţă, a fost proclamată necredinţa 
precum este azi cunoscută. Căci, la vremea aceea, 
nimic nu părea mai neprihănit, nimic atât de potrivit 
slujitorului lui Dumnezeu, decât să urmeze unitatea 
şi să nu se despartă de comuniunea întregii lumi. 

Cu atât mai mult, cu cât învelişul expunerii nu 
vădea nimic nelegiuit, unii spuneau: „Credem 
într-un singur Dumnezeu adevărat“. Aceasta o 
mărturisim şi noi. 

„Credem în Fiul Unulnăscut al lui Dumnezeu, 
care s-a născut din Dumnezeu înaintea tuturor 
veacurilor şi înaintea oricărui început, născut însă, 
Unulnăscut numai din Tatăl, Dumnezeu din 
Dumnezeu, asemănător Tatălui său născător, conform 
Scripturilor; naşterea lui n-a cunoscut-o nimeni, în 
afara Tatălui, care singur l-a născut pe el“. Oare aici a 
fost introdusă afirmaţia „Era o vreme când nu era“ 
sau „Fiul lui Dumnezeu este creatură, din nici unul 
dintre cei existenţi“? 

Să-L crezi Dumnezeu din Dumnezeu, înseamnă 
credinţă desăvârşită. Şi Il numeau născutul 
Unulzămislit, numai din Tatăl. 

Ce este „născut“? Desigur, nu „făcut“. Naşterea 
a îndepărtat suspiciunea legată de creatură. Tocmai 
de aceea adăugau: „Cel ce a coborât din cer, a fost 
conceput din Sfântul Spirit, născut din Fecioara Maria, 
crucificat de Pilat din Pont; a înviat din morţi în a 
treia zi şi S-a ridicat la cer, şede la dreapta 
Dumnezeului Tatăl, va veni să-i judece pe cei vii şi 
pe cei morţi“. 

Cuvintele răsunau de pietate şi nimeni nu bănuia 
veninul strecurat printre mieroasele şuvoaie ale unei 
atât de mari vestiri. 

18. De ce a fost îndepărtată denumirea de usia”. 
Valens, episcopul din Mursia. 
Arhivele publice ale Bisericilor. 
Actele sinodului din Ariminum. 


O. Ni se oferea un raţionament verosimil despre 
necesitatea renunţării la denumirea de usia. Aceia 
spuneau: „Deoarece nu se întâlneşte în Scripturi, iar 
pe mulţi dintre cei mai curaţi în simplitatea lor, îi 
deranjează profund prin neobişnuita-i noutate, s-a 
decis să fie înlăturat“. 

Episcopii nu aveau grija cuvântului, de vreme ce 
înţelesul era în siguranţă. 

În sfârşit, când limbuţia poporului vântura ideea 
că s-ar fi strecurat o înşelătorie în expunerea 
lucrurilor, Valens, episcopul din Mursia“5, care 
participase la redactare, — în prezenţa lui Taurus, 
prefectul pretoriului” (care lua parte la sinod din 
ordinul conducătorului) — a mărturisit că el nu este 
arian şi că se îndepărtează cu totul şi cu groază de 
blasfemiile acelora. Mărturisirea, săvârşită însă în 
taină, n-a stins zvonul mulţimii. Şi astfel, într-o altă 
zi, în Biserica ce este la Ariminum” — adunându-se 
laolaltă şi în acelaşi timp mulțimile episcopilor şi 

laicilor — a luat cuvântul Muzonius, episcop al 
provinciei Byzacena”!, căruia toţi îi acordau onoarea 
introducerilor, datorită vârstei: 

„Cele ce au fost agitate în public ne-au fost aduse 
şi nouă la cunoştinţă, deci ne-am sfătuit să-l alegem 
pe unul dintre noi, spre binele sfinţeniei noastre, 
pentru ca toate cele ce sunt rele să fie cu groază 
depărtate de urechile şi de inima noastră şi condam- 
nate într-un glas al tuturor“. 

S-a dat acelaşi răspuns de către toţi episcopii: 
„Bine socotit“. 

Astfel, când episcopul provinciei Picenum”, 
Claudius, a început să citească, la recomandarea 
tuturor, blasfemiile ce-i erau atribuite lui Valens, 
acesta, negând că ar fi ale sale, a exclamat spunând: 

„Dacă îl neagă cineva pe Christos Domnul, Fiul 
lui Dumnezeu, Născut din Tatăl înaintea veacurilor, 
să fie excomunicat“. 

„Să fie excomunicat“, au strigat cu toţii laolaltă. 

„Dacă îl neagă cineva pe Fiul asemenea Tatălui 
conform Scripturii, să fie excomunicat“. 

„Să fie excomunicat“ au răspuns toţi. 

„Dacă cineva nu ar spune că Fiul lui Dumnezeu 
este etern cu Tatăl, să fie excomunicat“. 

„Să fie excomunicat“ au rostit toți. 

„Dacă cineva l-ar numi pe Fiul lui Dumnezeu 
creatură, precum sunt celelalte creaturi, să fie 
excomunicat“. 

„Să fie excomunicat“, s-a răspuns, de asemeni. 

„Dacă vreunul l-ar numi pe Fiul de la cele vădite 
ca pieritoare, şi nu de la Dumnezeu Tatăl, să fie 
excomunicat“. 

„Să fie excomunicat“, au aclamat toţi, laolaltă. 

„Dacă ar spune cineva — Era o vreme când Fiul 
nu era — să fie excomunicat“. 

La aceasta toţi episcopii — chiar întreaga Biserică 
- au susținut glasul lui Valens cu o anume bătaie din 
palme şi o bineprevestitoare tresărire de bucurie. Dacă 
vreunul dintre noi socoteşte că aceasta ar fi o 
plăsmuire, să cerceteze arhivele publice. Şi scrinurile 
Bisericilor sunt, cu siguranţă, pline, iar amintirea 
întâmplării se păstrează până astăzi”. Supravieţuiesc 
oameni care au luat parte la acel sinod; iar pentru a 
întări adevărul, arienii înşişi, după cum am spus, nu 
tăgăduiesc faptele. 

Deci, după ce prin laude toţi l-au ridicat pe Valens 
până-n slava cerului, şi şi-au condamnat cu căință 
suspiciunea faţă de el, a vorbit acelaşi Claudius, care 
fusese pus să citească mai înainte: 

„Sunt câteva lucruri care i-au scăpat până acum 
domnului şi fratelui meu Valens, şi pe care, dacă vi 
le-aş arăta, le-am condamna laolaltă, spre a nu se 
păstra nici o chinuitoare temere. Dacă ar spune cineva 
că Fiul lui Dumnezeu este dinaintea tuturor secolelor, 
dar nu întru totul dinaintea întregului timp, încât să-L 
poată antepune ceva, să fie excomunicat“. 

„Să fie excomunicat“, au spus toţi. 

Tot astfel, multe altele, ce păreau îndoielnice, 
odată arătate de Claudius, au fost condamnate de 
Valens. Dacă doreşte cineva să studieze mai cuprin- 
zător toate acestea, le va găsi în actele sinodului de la 
Ariminum, de unde le-am sorbit şi eu cu sfinţenie. 

19. Valens şi Ursacius. 
Trupul Domnului în Biserică. 
De ce a fost convocat 
sinodul de la Niceea? 


O. Acestea fiind împlinite, conciliul şi-a mântuit 
povara. Bucuroşi, se întorc toţi în provincii. Căci şi 
conducătorul şi toţi cei buni se îngrijeau deopotrivă 
ca Răsăritul şi Apusul să-şi fie legate unul altuia prin 
lanţul comuniunii. 

Ticăloşiile însă nu stau mult timp ascunse, iar 
cicatricea, nevindecată cum trebuie, se crapă din cauza 
puroiului clocotitor. 

Valens şi Ursacius*, precum şi alţii, părtaşi ai 
păcătoşeniei lor, au început să-i pălmuiască în public 
pe ierarhii lui Christos cel fără seamăn, spunând că 
ei nu L-au negat pe Fiul creatură, ci pe cel asemănător 
celorlalte creaturi. Atunci a fost înlăturată denumirea 
de usia; atunci a fost clamată condamnarea crezului 
niceean”. A gemut lumea întreagă minunându-se că 
e ariană. 

Aşadar unii au rămas în propria comuniune, alţii 
au început să trimită epistole către acei mărturisitori 
care, în numele lui Atanasie”, trăiau în exil; foarte 
mulţi deplângeau pierderea oricărei speranţe în mai 

buna însoţire de curând pornită. Puţini (după cum e 
firea omului în anume situaţii) au respins însă eroarea, 
în favoarea unei judecări chibzuite. 

Sărmanele corăbii ale apostolilor erau primej- 
duite, vânturile le copleşeau, laturile erau izbite de 
valuri; nimic nu mai supravieţuia în favoarea 
speranţei. Domnul este stârnit, îi porunceşte furtunii, 
fiara (adică Constantius) moare, iar liniştirea s-a 
întors. Aş spune, chiar mai vădit. 

Toţi episcopii, ce fuseseră izgoniți din propriile 
aşezăminte, s-au întors la Bisericile lor, prin îngă- 
duinţa noului conducător (adică a lui Iulian”). Atunci 
l-a reprimit Egiptul pe triumfătorul său Atanasie”, 
atunci l-a îmbrăţişat Biserica Galiilor pe Ilarie”, cel 
întors din luptă; atunci, la întoarcerea lui Eusebius“ 
(cel din Vercelli), şi-a schimbat Italia veşmintele 
îndoliate. 

Se adunau în grabă episcopii care, ademeniţi de 
şiretlicurile ariminense, erau consideraţi eretici, în 
afara propriei conştiinţe, căci, invocând trupul 
Domnului şi orice este sfânt în Biserică, n-au bănuit 
nimic rău în propria credinţă. „Am considerat — 
spuneau ei — că înţelesul se potriveşte cu cuvintele; 
şi nu ne-am temut că în Biserica lui Dumnezeu, în 
care se află sinceritatea şi mărturisirea curată, una ar 
fi tăinuirea în inimă şi alta darea la iveală pe buze. 
Ne-a înşelat tocmai buna socotinţă despre cele rele. 
Noi nu am considerat că slujitorii lui Christos luptă 
împotriva Lui“. 

Spuneau plângând şi multe altele, pe care însă le 
las la o parte, din dorinţa de a fi scurt. 

Erau pregătiţi să condamne vechea subscriere, 
precum şi toate blasfemiile arienilor. Îi întreb aici pe 

cei cu totul religioşi, ce au socotit ei că trebuie făcut 
cu mărturisitorii? „După ce vechii episcopi au fost 
depuşi — vor zice aceia — să fie rânduiţi alții, noi“. 

A existat această tentaţie. Dar cine oare, conştient 
de sine, ar suporta să fie depus? Şi, mai ales, de vreme 
ce toate neamurile îşi îndrăgesc ierarhii, cum să-i fi 
hăituit, până la mormânt şi până la distrugere, tocmai 
pe aceia? 

„Să rămână - au spus totuşi — în comuniunea 
lor“. Asta vrea să însemne că întreaga lume i-au 
dăruit-o diavolului, cu o iraţională cruzime. 

Dar de ce să-i fi condamnat pe cei ce nu erau 
arieni? De ce să desparţi Biserica statornicită în 
concordia credinţei? În sfârşit, de ce, pe aceia ce cred 
bine, să-i faci arieni, în ciuda împotrivirii personale? 
Când ştim că în sinodul de la Niceea, care s-a adunat 
tocmai din pricina perfidiei ariene, au fost admişi opt 
episcopi arieni, — iar acum nu poate fi în lume nici 
un episcop în afara celor pe care i-a rânduit acel sinod 
- cum au putut acţiona tocmai împotriva lui, din a 
cărui pricină au suportat exilul? 

20. Autorii ereziei artene. 
Supraviețuiau oameni care 
luaseră parte la sinodul niceean. 
Ce s-a hotărât în sinodul alexandrin. 
Ce a făcut Lucifer? 


L. Oare atunci chiar au fost primiţi arieni? Şi, te 
întreb, cine anume? 

O. Eusebius“, episcop în Nicomedia, Theognis, 
episcop niceean, Saras, preot în Libia pe atunci, 
Eusebius, episcop în Cezareea Palestinei, şi alţii pe 
care ar fi prea mult să-i înşir; chiar şi preotul Arius, 
căpetenia acelora şi cauză a relelor, şi diaconul 
Euzoius“?, care mai apoi a ajuns episcop în Antiohia 
după Eudoxius; în sfârşit, şi Achillas cititorul“. Aceşti 
trei clerici ai Bisericii din Alexandria s-au vădit 
făuritori ai ereziei. 

L. Dacă ar nega cineva că aceia au fost admişi, 
cum ar putea fi respins? 

O. Trăiesc şi azi oameni care au luat parte la acel 
sinod. Dacă acest lucru e totuşi neîndestulător, căci, 
din cauza trecerii timpului, puţini mai sunt aceia“ şi 
nici nu pot veni de faţă, în orice loc, ca martori, să 
citim actele şi numele episcopilor de la sinodul din 
Niceea; iar pe cei, despre care am spus mai sus că au 

fost admişi, îi vom găsi printre ceilalţi care au subscris 
la consubstanţialitate“?. 

L. Dacă poţi, arată-mi cum au deviat aceia către 
perfidie, după sinodul niceean? 

O. E bine că ai propus aceasta căci obişnuiesc să 
tăgăduiască cu ochii închişi, cei ce cred că tocmai ce 
ei nu vor, nu s-a întâmplat. 

Aşadar, dacă la vremea aceea, trei sute şi mai bine 
de episcopi admiseseră un număr mic de oameni pe 
care i-ar fi putut părăsi, fără să păgubească Biserica, 
mă miră acum că unii, cu siguranţă părtaşi ai crezului 
niceean, vădesc o asemenea înverşunare, încât 
socotesc că nu ar fi trebuit să facă la fel — din nevoia 
de a salva întreaga lume -— şi cei trei mărturisitori“ 
întorşi din exil; fapt pe care tot astfel de bărbaţi l-au 
săvârşit, prin voinţă. 

Dar, precum începuserăm să spunem, după 
întoarcerea mărturisitorilor, s-a hotărât mai apoi în 
sinodul alexandrin”, ca, exceptându-i pe autorii 
ereziei — pe care eroarea îi făcea de neiertat — 
penitenţii să-i fie alăturaţi Bisericii; aceasta nu în 
înţelesul că ar putea fi episcopi cei ce fuseseră eretici, 
ci ca să fie cunoscut că aceia care ar fi reprimiţi, nu au 
fost de fapt eretici. 

Apusul şi-a dat încuviințarea la această hotărâre; 
iar printr-un atât de trebuincios conciliu, lumea a fost 
smulsă din gâtlejul Satanei. 

lată-mă ajuns într-un punct foarte dificil în care, 
contrar voinţei şi intenţiei mele, sunt silit să apreciez 
măcar ceva legat de fericitul Lucifer, conform meritului 
său — oricât de mic — căci omenia mea o ceres. Dar, ce 
să fac? Adevărul îmi strânge gura, iar sufletul 
complice împinge potrivnica limbă spre a vorbi“. 

Într-un atât de critic moment al Bisericii, într-o 
atât de mare turbare a lupilor, după despărţirea 
puţinelor oi, a risipit şi restul turmei. Deşi însuşi bun 
păstor, s-a lăsat prea mult pradă fiarelor. Las la o parte 
toate cele ce sunt susţinute ca sigure de către 
clevetitori; anume că el ar fi făptuit numai din 
dragoste de glorie şi pentru ca numele său să fie 
transmis posterităţii; dar şi de dragul unei rivalități 
duşmănoase pe care o susţinuse împotriva lui 
Eusebius (din Vercelli), din cauza neînţelegerii din 
Antiohia”. 

Despre un asemenea bărbat, nu cred nimic din 
toate acestea; există un singur lucru pe care îl voi 
afirma -— şi aici de faţă — cu statornicie, şi anume: el 
se deosebeşte de noi prin vorbe şi nu prin fapte; măcar 
de l-ar reprimi cei care au urmat botezul de la arieni”. 

21. Ilarie, diaconul Bisericii Romane”. 
Nu este biserică aceea care nu are slujitor. 


L. După cum înţeleg acum, înainte îmi erau 
pricinuite multe din cele cu totul folositoare greşelii 
şi nicidecum speranţei. În adevăr îi aduc mulţumiri 
lui Christos Dumnezeul care a răspândit lumina 
adevărului în sufletul meu, ca să nu o mai arăt, cu 
nelegiuită gură, pe fecioara Lui ca pe târfa diavolului. 

Rămâne un singur lucru pe care te rog să-l explici: 
ce ar trebui spus împotriva lui Ilarie, care nu-i 
primeşte înapoi de la arieni nici chiar pe cei botezați? 

O. După ce s-a despărţit de Biserică, diaconul 
Ilarie, fiind, după cum socotea el, singur cu gloata 
lumii, nu putea să celebreze euharistia, neavând nici 
episcopi, nici preoţi; şi nici să transmită botezul fără 
euharistie. Dar, a murit şi secta o dată cu omul care, 
ca diacon, nu a putut rândui după sine nici un cleric. 
Căci nu este Biserică aceea care nu-şi are slujitorii săi. 

Dar, lăsându-i la o parte pe puţinii debili, care se 
cred înşişi şi laici şi episcopi, ascultă ce trebuie înţeles 
despre întreaga Biserică. 

L. In trei cuvinte — cum se zice — ai risipit 
nelămuririle unei atât de problematice întrebări, iar 
în timp ce vorbeşti, mi se pare că într-adevăr făptuiesc 

şi eu cu tine. Dacă ai fi tăcut, s-ar naşte iarăşi nu-ştiu-ce 
temere: de ce sunt admişi cei botezați, de la eretici? 

O. Este exact ceea ce am spus eu, adică, ascultă 
ce trebuie înţeles despre întreaga Biserică. Căci această 
temere, după cum o numeşti, pe mulţi îi ispiteşte; voi 
fi, poate, mai lung în expunere, dar spre câştigul curat 
al adevărului. 

22. Arca lui Noe este modelul Bisericii. 
Numărul opt în Psalmi şi în Evanghelie. 
Treptele Bisericii. Nimeni nu poate judeca în 
legătură cu oamenii, înaintea zilei judecății. 


O. Arca lui Noe a fost modelul Bisericii, conform 
celor spuse de apostolul Petru: „În arca lui Noe, puţine 
suflete, adică opt, au fost mântuite prin apă, precum 
ne mântuie şi pe noi acum botezul asemănător 
aceluia“. (I, Petru, III, 205 

Precum era în arcă felurimea tuturor vieţui- 
toarelor”f, tot astfel sunt în Biserică oameni de toate 
neamurile şi obiceiurile. După cum erau acolo 
leopardul şi iezii, lupul şi mieii, astfel sunt aici drepţii 
şi păcătoşii, altfel spus, vasele de aur şi argint stăruiesc 
împreună cu cele de lemn sau lut. Arca şi-a avut 
cuiburile sale”; Biserica îşi are numeroasele sălaşuri. 

În arca lui Noe au fost păstrate opt suflete ale 
oamenilor. Şi nouă ne porunceşte Ecleziastul să dăm 
şapte părţi, să dăm opt părţi, adică să credem şi într-un 
Testament şi în Celălalt. De aceea au fost scrişi unii 
psalmi pentru ora a opta, iar în câte opt versuri — 
subordonate câte unei litere — psalmul al o sută 
optsprezecelea” în care este instruit cel drept. 

De asemenea, chiar fericirile — pe care vestindu-le 
discipolilor pe munte, Domnul a dat contur Bisericii 
- sunt opt £. 

Şi Ezechil, în înălţarea templului,- şi-a însuşit 
numărul compus din opt unităţi”. Vei mai găsi şi 
multe altele arătate în acest fel în Scripturi. 

Şi a fost trimis corbul din arca lui Noe şi nu s-a 
întors“, iar mai apoi porumbelul anunţă pacea 
pământului. Tot astfel şi în botezul Bisericii, după 
alungarea celui mai odios, adică a diavolului, 
porumbelul Sfântului Spirit vesteşte pacea pămân- 
tului nostrut?. 

Arca e construită începând de la treizeci de coţi 
şi îngustându-se în sus, încetul cu încetul, până la 
unul singur. La fel şi Biserica, alcătuindu-se din mai 
multe trepte, se sfârşeşte în cele mai de sus cu diaconi, 
preoţi şi episcopi. A fost pusă în primejdie arca în 
timpul potopului — şi Biserica e primejduită în lume. 

leşind, Noe a sădit via şi bând apoi din ea, s-a 
îmbătatt*; Christos, născut chiar în trup, a sădit 
Biserica şi a pătimit. Fiul cel mare şi-a luat în derâdere 
tatăl, iar cel mic l-a acoperit; iudeii şi-au bătut joc de 
Dumnezeu răstignit, iar păgânii L-au cinstit. Nu mi-ar 
ajunge ziua întreagă, dacă ar trebui să explic toate 
sacramentele arcei legate de Biserică. 

Voi lămuri, totuşi, pe scurt, — căci ţine de 
strădania împrejurării de faţă — cine sunt printre noi, 
acvilele, cine porumbeii, leii, cerbii, cine viermii, cine 
şerpii. Nu doar în Biserică zăbovesc oile şi zboară 
păsările curate încolo şi-ncoace; chiar şi acolo unde 
e grâul sădit „printre culturi strălucind de sănătate, 
stăpânesc brusturi şi scaieţi şi paie sterpe“. 
(Verigilius, Georgice, I, 154) 

Ce să facă truditorul pământului? Să smulgă 
neghina? Dar, o dată cu ea, sminteşte rostul întregii 
recolte! Zi de zi, cu priceputa strădanie a omului de 
la ţară, alungă cu zgomot păsările şi le goneşte cu 
sperietori; când pocneşte din bici, când pune 
sperietori. Şi totuşi îşi fac vad fie zburdalnicele capre, 
fie jucăuşul măgar sălbatic; ici şoarecii îşi duc grâne 
din răvăşitele hambare, colo furnica, cu roiul în clocot, 
pustieşte holda. Astfel stau lucrurile. Nimeni nu-şi 
stăpâneşte liniştit ogorul. 

În timp ce tatăl familiei doarme, omul duşmănos 
a şi sădit peste munca lui otrăvita iarbă a sălbăţiei; 
când slugile s-au hotărât să o stârpească, stăpânul le-a 
oprit, păstrându-şi pentru sine despărţirea grâului de 
pleavă*?. 

Acestea sunt vasele mâniei şi ale milei, de care 
vorbeşte Apostolul în casa Domnului“. Va veni, 
aşadar, ziua în care, după deschiderea tezaurului 
Bisericii, Domnul va da la iveală vasele mâniei şi, 
pe când se vor arăta acestea, sfinţii vor spune: „Au 
ieşit dintre noi, dar nu erau dintre noi. Căci dacă ar 
fi fost dintre noi, cu orice preţ ar fi rămas cu noi“. 
( loan, II, 19) 

Nimeni nu-şi poate asuma autoritatea gloriei lui 
Christos, nimeni nu poate judeca în legătură cu 
oamenii, înainte de ziua judecății. Dacă Biserica a fost 
deja purificată, lui Dumnezeu ce îi mai punem 
deoparte? „Există un drum care, pentru oameni, pare 
să fie drept, dar surprizele lui duc către adâncul 
infernului“. (Proverbe, XIV, 12)% Ce gândire sigură 
poate exista într-o asemenea greşeală a judecății? 


61 


23. Tradiția bisericească. 
Ereticii Bisericii începutului. 
Ereticii iudeilor. Ereticii în Evanghelie. 


O. Fericitul Ciprian“ a încercat să se ferească atât 
de vasele sfărâmate, cât şi de băutul din apă străină; 
tocmai de aceea, dezaprobând botezul ereticilor, i-a 
reamintit despre sinodul african” — pe această temă — 
lui Ştefan”, episcopul de atunci al oraşului Roma, al 
douăzeci şi doilea de la fericitul Petru încoace; 
încercarea a fost însă zadarnică”. 

În cele din urmă, chiar şi episcopii care hotărâseră 
împreună cu el că ereticii vor fi rebotezaţi, întorşi la 
vechea datină, au dat o hotărâre nouă”. Ce să facem? 
astfel ne-au transmis mai marii noştri în timp, iar lor 
— ai lor. Dar ce să zic despre cele ce urmează? 

În Iudeea, când sângele lui Christos era încă 
proaspăt, li se atribuia apostolilor afirmaţia că trupul 
Domnului e o nălucă; Apostolul s-a căznit iarăşi să-i 
treacă pe Galateni la vegherea legii”; pe Corinteni, 
neîncrezători în învierea trupului, s-a străduit să-i 
aducă, cu numeroase argumente, pe calea adevărată”. 
Pe atunci, Simon Magul* şi discipolul său, Menander, 
şi-au atribuit virtuțile lui Dumnezeu; atunci l-a 
alcătuit Basilides” pe Abraxas, supremul Dumnezeu 

cu 365 de arătări*; atunci Nicolae”, unul din cei şapte 
diaconi, veghind zi şi noapte la căsătorii, a visat 
împreunări cu totul ruşinoase!%. 

Mai bine tac în legătură cu ereticii iudaismului, 
care, înaintea venirii lui Christos, au risipit legea 
încredinţată lor; ca şi în legătură cu faptul că Dositei, 
conducătorul samaritenilor, i-a respins pe profeţi!”!, 
că saducheii'%?, născuţi din rădăcina lui, au negat chiar 
şi învierea trupului, că fariseii, despărțiți de iudei din 
cauza unor scrupule fără rost, şi-au luat chiar numele 
de la neînţelgere!*, că irodienii l-au luat pe regele Irod 
drept Christos. 

Ajung la ereticii care au sfârtecat Evangheliile. Un 
oarecare Saturninus!%, şi ophiţii!%, şi cainienii!”, şi 
sethiţii!%, şi Carpocrates!%, şi Cerinthus™ cu urmaşul 
său Ebioni'"!, precum şi alte molime dintre care, cele 
mai multe s-au năpustit încă pe vremea când 
apostolul Ioan era în viaţă; totuşi, despre nici unul 
dintre ei nu citim că ar fi fost rebotezat. 

24. Ereticilor trebuie să li se îngăduie 
penitența fără botez. 


O. Pentru că am amintit însă de un asemenea 
bărbat, să recunoaştem, din chiar Apocalipsa lui, că 
ereticilor trebuie să li se acorde penitenţa, fără botez. 

Îngerului"? din Efes i se reproşează părăsirea 
iubirii", Îngerului Bisericii din Pergam i se pune la 
socoteală mâncatul cărnurilor sacrificate idolilor şi 
doctrina nicolaiţilori!+. De asemeni, îngerului 
Theatirilor îi sunt aruncate în faţă profetesa lezabel, 
precum şi plăcerile plăsmuirilor amăgitoare şi 
curvăsărelile!!5. 

Şi totuşi, Dumnezeu îi îndeamnă pe toţi aceştia 
la căinţă, sub ameninţarea pedepsei viitoare, în cazul 
că nu se vor schimba. Dar nu i-ar sili să se căiască 
dacă, în prealabil, nu ar fi avut de gând să le îngăduie 
penitenţilor iertarea. A spus oare să fie rebotezaţi cei 
care au fost botezați în credinţa nicolaiţilor? Sau să li 
se pună mâinile deasupra acelora care crezuseră, la 
vremea aceea, precum cei din Pergam ce ţineau 
învăţătura lui Balaam? Ba, dimpotrivă: „Săvârşeşte-ţi 
penitenţa; de nu, voi veni degrabă la tine şi voi lupta 
cu tine, cu sabia gurii mele“. (Apocalipsa, II, 16) 

25. Epistola sfântului Ciprian către Ştefan. 
Epistola aceluiaşi către lubaian. 


O. Dacă aceia, care au fost în rânduiala lui Ilarie 
şi au început să fie oi fără păstor, ar voi să dea la iveală, 
despre Scripturi, cele lăsate de fericitul Ciprian în 
epistole — desigur, din cauza ereticilor ce urmau să 
fie rebotezaţi — să ştie că acela a făcut-o fără 
anatemizarea celor ce nu voiseră să-l urmeze. 

Căci a rămas în comuniunea celor ce se împo- 
triveau gândului său. El fusese stârnit mai curând de 
Novatus!!€ şi din cauza mai multor erezii ce se 
năşteau, pentru ca nu cumva cineva să fie reprimit 
de el, fără să-şi osândească greşeala. 

În sfârşit, cuvântul său către Ştefan, legat de acest 
lucru, l-a împlinit într-o asemenea încheiere: 
„Preaiubite frate, acestea ţi le-am adus la cunoştinţă 
în folosul onoarei comune şi a curatei iubiri, socotind 
că îţi va face plăcere acest lucru spre adevărul 
sfințeniei şi credinţei tale, ce sunt, fiecare în egală 
măsură, şi pioase şi adevărate. Ştim, de altfel, că unii 
nu vor să părăsească ceva de care s-au pătruns odată 
şi nici nu îşi schimbă cu uşurinţă planul hotărât; dar, 
fără a vătăma legătura păcii şi a înţelegerii între 

colegi", îşi rețin unele bunuri ce şi le-au însuşit, pe 
nedrept, dintr-o dată. 

N-am forţat pe nimeni în această problemă, n-am 
dat o lege, încât în rânduirea Bisericii, să-şi aibă fiecare 
liberul arbitru al propriei voințe; căci, după ce a fost 
aşezat în frunte, îi va înfăţişa Domnului raţiunea 
făptuirii sale“. 

Scriindu-i lui lubaian!!* despre rebotezarea 
ereticilor, astfel îi vorbeşte către sfârşitul cărţuliei: 
„Preaiubite frate, ţi-am scris acestea, pe măsura 
cumpătării noastre, fără a le prescrie cuiva, nedând 
dinainte sentinţe, pentru ca fiecare dintre episcopi să 
facă ceea ce consideră, având liberă puterea propriei 
cumpăniri. Noi, în ce ne priveşte, nu luptăm, din 
cauza ereticilor, nici cu colegii, nici cu ajutoarele 
noastre întru episcopat cu care păstrăm divina 
înţelegere şi pacea dumnezeiască, mai ales că 
Apostolul zice: «Dacă s-ar socoti cineva certăreţ, noi 
nu avem asemenea apucătură, şi nici Biserica lui 
Dumnezeu»!!?. Să fie păstrate de noi nevătămate — în 
îndurare şi blândeţe — prețuirea spiritului, onoarea 
colegialităţii, legătura credinţei, armonia slujirii 
divine“. 

26. Împotriva lui Ilarie, 
diacon al Bisericii Romane. 


O. Pe lângă ceea ce respingem, există ceva 
împotriva căruia desigur că nici Ilarie, acel 
Deucalion!” al lumii, n-ar cuteza să mârâie. 

Căci dacă ereticii nu au botez şi trebuie rebotezaţi 
de către Biserică deoarece nu au fost în ea, atunci Ilarie 
însuşi nu e creştin. El a fost botezat chiar în acea 
Biserică ce îşi primea mereu botezul de la eretici. 
Înainte ca sinodul de la Ariminum să aibă loc, înainte 

ca Lucifer să exulte, diaconul Ilarie îi accepta cu botez 
cu tot pe cei veniţi de la eretici, mai ales, că îl primiseră 
mai înainte. Doar dacă nu cumva sunt arienii atât de 
eretici încât să nu fie voie să-l reprimeşti tocmai pe 
cel botezat de ei. 

Diacon erai, o, Ilarie, şi i-ai reprimit pe cei botezați 
de manihei. Diacon erai şi ai recunoscut botezul lui 
Ebion. De îndată, după ce s-a ivit Arius, totul a început 
să te nemulţumească. Împreună cu măruntele-ţi slugi, 
te desparţi şi deschizi o nouă baie publică!?!. Dacă 
vreun înger sau apostol te-a rebotezat, nu te abat de 
la ceea ce urmezi. 

Dacă însă, născut la pieptul meu, hrănit cu laptele 
sânilor mei, ridici sabia împotriva mea, redă-mi ceea 
ce ţi-am dat şi, dacă poţi, fii altfel creştin. 

Sunt o prostituată, dar sunt totuşi mama ta. Nu 
slujesc curăţia unui singur aşternut, căci atunci când 
ai fost zămislit, eram astfel: am căzut în adulter cu 
Arius, dar am făcut-o înainte şi cu Praxea!%, cu Ebion, 
cu Cerinthus, cu Novatus; îmbrătişează-i pe aceştia, 
căci în casa mamei tale îi primeşti pe adulteri. Nu ştiu 
de ce te supără un singur adulter. 

27. Ereticii întotdeauna admişi. 


O. Dacă ar considera cineva că reprimirea 
ereticilor de către înaintaşii noştri trebuie respinsă ca 
neadevărată, atunci să citească epistolele fericitului 
Ciprian în care acesta îl sfâşie cu vorba şi pe Ştefan, 
episcopul Bisericii Romane, şi eroarea învechitului 
obicei. Să citească până şi acele cărţi pe care Ilarie le-a 
dat la iveală împotriva noastră, în legătură cu 
rebotezarea ereticilor, căci va găsi în ele chiar mărturia 
lui, după care toţi ereticii au fost admişi întru 
penitenţă de către luliu!'%, Marcu”, Silvestru!% şi 
ceilalţi vechi episcopi. 

Nici chiar sinodul din Niceea nu a trebuit să-şi 
păgubească rânduiala adevărului, sinod despre care 
am pomenit mai sus şi care i-a admis pe toţi ereticii, 
cu excepţia discipolilor lui Pavel din Samosata!%. Mai 
mult chiar decât acestea, dacă s-ar fi îndreptat, şi 
episcopului novaţienilor i s-ar fi oferit treapta preoţiei. 

Această hotărâre îl afectează şi pe Lucifer, şi pe 
Ilarie, de vreme ce acelaşi este si clericul, şi cel botezat. 

28. În care Biserică trebuie să rămânem. 
Concluzia disputei şi rodul ei. 


O. Aş fi putut străbate ziua întreagă cu o 
conversaţie de acest fel şi puteam seca toate pâraiele 
propoziţiunilor, cu soarele unic al Bisericii. 

Pentru că, într-adevăr, am cuvântat cam mult, 
iar întinderea disputei a vlăguit râvna ascultătorilor, 
îţi voi înfătişa scurtul şi văditul gând din cugetul 
meu, anume că în acea Biserică trebuie rămas, care a 
fost întemeiată de apostoli şi care dăinuie până în 
ziua de azi. 

Când vei auzi că aceia, ce-şi zic ai lui Christos, nu 
sunt numiţi de la Domnul Isus Christos, ci de la vreun 
altul, socoteşte-i marcioniţi!?, valentinieni!?%, 
montenzi!, campiţi!'“, şi să ştii că nu sunt Biserica Lui, 
ci adunătura lui Anticrist. Din chiar felul cum s-au 
rânduit, vădesc mai apoi că sunt cei pe care i-a vestit 
Apostolul pentru viitor. Nu sunt măguliţi nici dacă din 
capitolele Scripturilor pare să se confirme ceea ce spun, 
de vreme ce şi diavolul a vorbit, în vreun fel, despre 
Sfintele Scrieri, iar la acestea ei nu zăbovesc citind, ci 
cugetând!*!. Dacă astfel urmăm scrisul, putem alcătui 
şi noi o nouă învăţătură spre a susţine că nu trebuie 
reprimiţi în Biserică cei încălţaţi şi purtând două tunici. 

L. Consideră că nu ai învins doar tu, singur, ci că 
am biruit şi unul şi altul, fiecare dintre noi întorcând 
palma primită: tu pe a mea, eu pe a greşelii. 

Ce bine ar fi dacă o dispută m-ar atinge întot- 
deauna în asemenea măsură încât, mergând spre cele 
mai bune, să părăsesc răul pe care îl stăpâneam. 

Îţi mărturisesc totuşi un lucru — căci cunosc în 
cea mai mare măsură moravurile alor mei — anume 
că mai uşor pot fi învinşi, decât convinşi. 


TI 


72 


NOTE 


În legătură cu titlul acestui opuscul, se cer făcute 
câteva observaţii: în ediţia Migne, după care s-a 
făcut traducerea, titlul este Dialog împotriva 
luciferienilor; într-o altă ediţie, veche şi considerată 
referenţială şi de Migne, titlul este Altercatio..... 
(deci Disputa.....); am considerat obligatoriu să 
oferim şi acest titlu, fie şi între paranteze, deoarece 
este cel pe care îl dă Ieronim însuşi în De viris 
illustribus, cap. CXXXV. Să mai menţionăm şi 
codexul sorbonens în care se vorbeşte despre 
„Epistula adversus Luciferianos"“, deci „Epistola 
împotriva...“ 

Pentru exactitate însă, considerăm că optimă 
rămâne reținerea titlului dintre paranteze: 
„leronim..... am scris cele ce urmează: ..... o carte 
de epistole către feluriţi..... Disputa unui luciferian 
şi a unui ortodox....., p. 80, în ediţia Sfântul 
Ieronim, Despre bărbaţii iluştri şi alte scrieri, 
introduceri, traduceri şi note de Dan Negrescu, 
Ed. Paideia, Bucureşti, 1997; toate trimiterile 
următoare se fac la această ediţie. Trimiterile 
biblice se fac la BIBLIA SACRA, Vulgatae 
editionis, Sexti V Pont. Max. iussu recognita et 

Clementis VIII auctoritate edita a Michel 
Hetzenauer, Ratisbonae et Romae, MCMXIV 
(cunoscută şi ca Vulgata Clementina). 


După cum se va vedea, cele mai multe capitole 
au în frunte o sinteză: primul (dar şi alte câteva) 
se abate de la regulă, fapt pentru care, pornind 
de la conţinut şi urmând modelul ieronimian, 
ne-am permis să-l intitulăm Prolog. 


Majoritatea cercetătorilor plasează redactarea 
Disputei..... în perioada romană a lui Ieronim, 
deci 382 - 385, căreia îi aparţine şi un număr de 
epistole (de la XIX la XLIV); scepticii însă o 
consideră mai timpurie (379). Acel „nu demult“, 
cu care începe leronim, ar marca, după unii, 
diferenţa de timp dintre desfăşurarea 
propriu-zisă a disputei, pe de o parte, şi 
redactarea ei pe de altă parte (vezi Pierre de 
Labriolle, Histoire de la litterature latine chretienne, 
Paris, 1924, pp. 468 - 469). 


Discipolul luciferian, pe nume Helladius, este 
considerat un personaj fictiv, sinteză creată de 
Ieronim pentru a reda inflexibilitatea sectanţilor. 


Lucifer a fost episcop în Caralis (azi Cagliari, în 
Sardinia) în secolul IV (mort în 370 sau 371); 
opera sa este îndreptată împotriva arienilor, 
mergând până la opoziţia faţă de toţi cei care 
optau pentru o minimă iertare a ereticilor; prin 
intransigenţa sa Lucifer a generat, la rândul său, 


o sciziune — considerată eretică — în Biserică. 
Titluri care îi aparţin: De non conveniendo cum 
haereticis, De regibus apostaticis, De Atanasio. 
Adepții săi, luciferienii, s-au pierdut în scurt 
timp după moartea magistrului. Pe scurt, dar 
esenţial, despre Lucifer, la Ieronim în Despre 
bărbații iluştri, cap. XCV, p. 67. 


Acest „fiu al Bisericii“ îl reprezintă pe autor 
însuşi, deci pe leronim, cel puţin ca mod de 
gândire. Într-o ediţie veche, nedatată, s-a 
considerat firesc chiar ca unul dintre cei doi 
interlocutori să fie „Ortodoxus leronymus“. Nu 
avem date suficiente nici pentru a confirma, nici 
pentru a infirma. În ultimă instanţă, cei doi 
„împricinaţi“ reprezintă două opinii divergente; 
se caută lămurirea acestora, nu neapărat a 
personajelor. 


Acuzaţia, proferată de Lucifer şi adepţii săi, viza 
o anume lipsă de fermitate a Bisericii care — după 
părerea lor — ierta fără discernământ, pentru a-şi 
asigura cât mai mulţi fii; adică îşi „oferea 
serviciile“ tuturor, de unde şi metafora Bisericii 
ca prostituată. Lucifer considera inacceptabilă 
penitenţa unui ierarh, astfel că după conciliul 
de la Ariminum „Într-atât i-a condamnat pe cei 
ce fuseseră acolo, încât s-a separat pe sine însuşi 
de cei care i-ar fi reprimat pe aceia prin 
dezvinovăţire sau penitenţă“. (Sulpicius, 
Historia, Il, 45) 

Cojocul sau şuba sardă este aici un simbol al 
sărăciei, al mizeriei şi, implicit, al inculturii. 
Lucifer asocia excesiv persoana lui Isus Christos 
cu ideea de simplitate, modestie, sărăcie. Aluzia 
lui leronim vizează însă o anumită „modestie“ 
a sarzilor; „celebritatea“ şubei sarde provenea 
din duhoarea pe care o răspândea. În latină, 
însuşi cuvântul care o desemna mastruca 
(mastruga) era socotit un barbarism, după cum 
relevă Quintilian: „Cât despre mastruca, cuvânt 
de origine sardă, Cicero l-a folosit intenţionat, 
în bătaie de joc“. (Quintilian, Arta oratorică, 
traducere de Maria Hetco, Minerva, Bucureşti, 
1974, vol. I, I, 5, 8) 


Termenii ortodox şi catolic, la Ieronim, trebuie 
înţeleşi în contextul epocii, deci în complemen- 
taritatea lor; înțelesurile receptate azi s-au 
cristalizat abia după schisma din 1054; în latina 
patristică, adevărata credinţă, conformă învăţă- 
turii evanghelice, secundum Evangelium, este 
Catholica în sensul unei unităţi originare, şi 
implicit orthodoxa, în sensul rectitudinii, adică 
dreptcredincioasă. (vezi Dan Negrescu, 
Literatură latină. Autori creştini, Paideia, 1996, cap. 
Introducere în ierarhie, pp. 11 - 12) 


Termenul de synagoga este folosit de Ieronim (cu 
excepţia cazurilor în care este vorba de templul 
iudaic, în context veterotestamentar, uneori şi 
neotestamentar) în accepțiunea sa etimologică, 
anume aceea de „adunare laolaltă“; uneori şi cu 
sensul peiorativ de „adunătură“, dar în nici un 


caz cu încărcătura antisemită pe care i-au dat-o 
mulţi creştini. (pentru relaţia lui leronim cu 
iudaismul vezi Despre bărbaţii....., nota 15, pp. 
97 - 98; şi epistola LXXXIV). 


Considerente legate de necesitatea unui limbaj, 
dacă nu modern, cel puţin contemporan nouă, 
dar şi de latinitatea limbii noastre, ne-au 
determinat să renunţăm la termenul „pocăință“ 
în favoarea alternanţei căinţă - penitenţă în 
traducerea lui poenitentia; în privinţa lui poenitens 
am considerat oportună traducerea prin penitent 
sau alternativ (din motive stilistice), prin 
perifraza cel ce se căieşte, şi în nici un caz prin 
participiul pocăit, arhaic şi trimițând uneori la 
cu totul altceva. 


Instrumentul ascuţit cu care scriau romanii pe 
tăblițele cerate; una din extremităţi era plată şi 
servea la „ştergerea“ tăbliţelor. 


Trimiterea se face la jertfa lui Aaron: „lar către 
Aaron a zis Moise: «Apropie-te de jertfelnic şi 
săvârşeşte jertfa ta pentru păcat şi arderea de tot 
a ta şi curăţeşte-te pe tine şi casa ta; apoi adu 
darurile poporului şi-l curăţeşte, cum a poruncit 
Domnul»“; (Levitic, IX, 7) 

apoi: „Deci s-a apropiat Aaron de jertfelnic şi a 
junghiat viţelul cel de jertfă, pentru păcatul său“. 
„Apoi a adus ofranda poporului: luând ţapul, 
cel pentru păcatul poporului, l-a junghiat şi l-a 
adus jertfă pentru păcat.....“ (Levitic, IX, 8, 15) 

14. 


15. 


16. 


17. 


18. 

Pentru ritualul invocării Sfântului Spirit (imponere 
manus) am alternat traducerea punerea mâinii 
(mâinilor) deasupra cu mai nou folosita sintagmă în 
limbajul românesc catolic impunerea mâinilor. 


Citatul este dat cu aproximaţie, probabil 
premeditată — după cum se va putea constata şi 
în alte locuri — spre a servi mai bine argu- 
mentaţiei; pentru exactitate: „spune-i lui Aaron: 
Bărbatul din neamul tău prin rude, să nu-i aducă 
ofrande Dumnezeului său şi nici să nu ajungă 
la slujirea lui în viitor, de va avea vreo 
meteahnă“. (Levitic, XXI, 17) 


Din nou citare aproximativă; pentru exactitate: 
„Să fie sfinţi ai Dumnezeului lor, şi să nu 
pângărească numele Dumnezeului lor, căci ei îi 
aduc jertfă Domnului şi pâine Dumnezeului lor, 
şi de aceea să fie sfinţi“. (Levitic, XXI, 6) 


Aceeaşi situaţie precum la notele 15 şi 16; pentru 
exactitate: „Spunele: orice om din seminţia 
voastră, care va avea vreo necurăţie şi se va 
apropia de cele sfinte pe care fiii lui Israel i le 
oferă Domnului, îi va pieri Domnului din faţă. 
Eu sunt Domnul”. (Levitic, XXII, 3). 


Ar putea fi o aluzie uşor ironică la inexactitatea 
- semnalată — citărilor oferite de luciferian; pe 
de altă parte, după cum se va vedea, şi ortodoxul 
va da unele citate conform scopului, şi mai puţin 
conform Scrierilor Sacre. 


20. 

22. 


Aluzie la un soi de capcană utilizată de romani 
(o menţionează şi Vergilius în Georgice); în spaţiul 
din vecinătatea plasei erau atârnate sfori cu pene 
colorate („Puniceae pennae“ — pene purpurii — 
spune Vergilius) care, la cea mai mică adiere, 
imitau zbaterea aripilor, speriind fiarele ce, 
involuntar, se aruncau în plasă. 


Cf. „Căci în lerusalim se află Scăldătoarea Oilor, 
ce în ebraică este numită Bethesda, având cinci 
porticuri. În acestea zăcea o mare mulţime de 
bolnavi: orbi, şchiopi, uscați, aşteptând mişcarea 
apei. Căci un Înger al Domnului se cobora la 
vreme în scăldătoare: şi apa se tulbura. Şi cine 
intra mai întâi în scăldătoare, după tulburarea 
apei, devenea sănătos, indiferent de ce neputinţă 
era ţinut“. (loan, V, 2-4). În traducerea Evangheliei, 
Ieronim desemnează prin Probatica Piscina locul în 
care evreii purificau victimele (oi, dar şi capre) 
pentru sacrificii (cf. gr. npoßatucóg). 


Cf. „Şi după ce s-a botezat tot poporul, 
botezându-se şi Isus şi rugându-se, s-a deschis 
cerul; şi S-a coborât Spiritul Sfânt peste El, 
trupeşte, ca un porumbel“. (Luca, III, 21, 22). 


Cf. „Şi s-a făcut că, pe când Apollo era în Corint, 
Pavel, după ce a străbătut părţile de sus, a venit 
la Efes şi găsind câţiva discipoli, le-a spus 
acestora: crezând, oare aţi primit Sfântul Spirit? 
Aceia însă au vorbit către el: Dar nici măcar dacă 
este Sfânt Spirit, n-am auzit“. (Fapte, XIX, 1,2) 

Cf. „Şi s-a dus Anania şi a intrat în casă şi, 
punându-şi mâinile deasupra lui, a spus: 
Frate Saul, m-a trimis Domnul Isus, care ţi 
s-a arătat în calea pe care veneai, ca să vezi şi 
să te umpli de Spiritul Sfânt. Şi deodată i-au 
căzut de pe ochi, ca nişte solzi, şi şi-a reprimit 
vederea; şi ridicându-se a fost botezat“. 
(Fapte, IX, 17, 18) 


Aici angelus, folosit în înţelesul său etimologic, 
deci vestitor. 


Cf. „lar pruncul încă sugar se va juca lângă 
deschizătura cuibului de viperă, şi cel ce abia 
fusese înțărcat, mâna îşi va întinde în scorbura 
vasiliscului“. (Isaia, XI, 8) 


Cf. „În ziua următoare au intrat în Cezareea. Iar 
Corneliu îi aştepta şi chemase la el acasă rudele 
sale şi prietenii apropiaţi..... 

Iar pe când Petru spunea acestea, Sfântul Spirit 
a venit peste toţi cei ce ascultau cuvântul lui. ..... 
Oare poate cineva să oprească apa, spre a nu fi 
botezați aceia care au primit Sfântul Spirit ca şi 
noi?“ (Fapte, X, 24, 44, 47) 


În epistola XLIV, Ieronim spune: „chiar înda- 
toririle voastre se potrivesc sucit“. 


Citat cu unele inexactităţi. 


29. 


30. 


31. 


Pluralul lui Ecclesia desemnează comunitățile 
creştine organizate fiecare într-o Biserică. 


Arianismul (pornit ca erezie în prima jumătate 
a secolului IV, din comentariile lui Arius, teolog 
născut în Libia şi educat la Alexandria) a fost 
condamnat întâi de un sinod format din o sută 
de episcopi egipteni şi libieni. Dat fiind că totuşi 
prindea teren (considerarea Trinității, după cum 
se arată şi în textul lui Ieronim, ducea practic la 
„Ssfărâmarea“ acesteia) şi submina o autoritate 
- cu greu — în formare, a fost convocat — prin 
grija împăratului Constantin I — Sinodul I de la 
Niceea, în 325; prin insistenţele Sfântului 
Atanasie, arianismul a fost oficial condamnat, 
iar lucrările lui Arius complet interzise. 
Despre personalitatea marcantă a lui Arius 
ereziarhul, „cel dotat cu o inteligenţă sclipitoare“ 
(vezi la Manfred Fuhrmann, Rom în der spătantike, 
Rowohlt Enzyklopädie, 1994 şi Henri Iren6e 
Marrou, Arianismul ca fenomen alexandrin, în 
Patristică şi umanism, traducere de Cristina şi Costin 
Popescu, Ed. Meridiane, 1996, pp. 401 - 414). 


Legătura dintre botez şi Sfântul Spirit întru 
Biserica unică, o subliniază sintetic Augustin în 
epistola CLXXXV: „Sfântul Spirit nu poate fi 
dobândit în afara unităţii trupului lui Christos“. 
De unde rezultă clar că nici o erezie — adică 
desprindere de trupului Lui — nu poate oferi 
botezul adevărat. 

Cf. „şi s-a făcut un zgomot din cer, precum al 
unei puternice suflări ce se apropie şi a umplut 
întreaga casă unde se aflau ei şezând. 

Şi li s-au arătat, împărţite, limbi ca de flacără şi 
a şezut deasupra fiecăruia: şi s-au umplut cu toţii 
de Sfântul Spirit şi au început să vorbească în 
felurite limbi, după cum le dădea Sfântul Spirit 
a vorbi acelora“. (Fapte, II, 2 - 4) 


Despre eunucul reginei Candace din Etiopia, 
scrie Ieronim, cu deosebită venerație, într-un 
opuscul intitulat Despre viețile apostolilor: 
„Eunucul reginei Candace a etiopienilor a 
predicat Evanghelia în Arabia - purtând şi 
numele de Fericitul — şi în insula Taprobania din 
Marea Roşie. Spun unii că în acelaşi loc şi-a 
împlinit martiriul şi că a fost înmormântat 
aducându-i-se mare cinstire“. (în volumul 
Ieronim, Despre bărbaţii....., p. 86) 


Citatul nu numai că vine să contrazică cele 
afirmate mai înainte (botezul fără Sfântul Spirit), 
dar este şi eronat; corect este „De îndată ce au 
ieşit din apă, Spiritul Domnului l-a răpit pe Filip, 
iar eunucul nu l-a mai văzut pe acela“. (Fapte, 
VIII, 39) 


Cf. „Aşadar fraţilor, luaţi seama la şapte bărbaţi 
dintre voi, de bun nume, plini de Sfântul Spirit 
şi înţelepciune, pe care noi să-i rânduim la 
această slujbă. lar noi vom fi stăruitori în 
rugăciune şi în slujirea cuvântului. ..... şi au ales 


36. 


37. 


pe Ştefan, bărbat plin de credinţă, pe Filip, pe 
Prohor.....“ (Fapte, VI, 3 - 5) 


Metaforă clasică formată de la imaginea dina- 
mică a concurenţilor în alergările de care. Meta, 
adică borna, reprezenta punctul „fierbinte“ al 
cursei, căci trebuia ocolită printr-o întoarcere de 
180 de grade a atelajului, punând la încercare 
îndemânarea lui auriga, conducătorul carului, şi 
provocând adesea accidente grave. A se vedea 
la Horatius oda I, din cartea I de ode, dedicată 
lui Maecenas („meta fervidis evitata rotis“ — 
borna ocolită cu roţile înfierbântate) cu siguranţă 
bine cunoscută de Ieronim. 


Fenomenul atribuit de Ieronim arianismului, 
acela de „convertire“ la creştinism a valorilor 
gândirii clasice, este specific în fapt întregului 
proces de consolidare culturală a Bisericii 
ajunse la conştiinţa faptului că fără clasicismul 
păgân ea nu poate deveni o autoritate. Sfinţii 
Părinţi, precum Ambrozie al Milanului, 
Augustin, leronim participă conştient la ceea 
ce istoria culturii numeşte „convertirea la 
creştinism“ a păgânilor. (A se vedea în acest 
sens Etienne Gilson, Filozofia în Evul Mediu, 
trad. Ileana Stănescu, Ed. Humanitas, 1995, 
pp. 15 - 160; Dan Negrescu, Literatură latină. 
Autori creştini, pp. 16 - 18.) 

Pentru acelaşi proces, sugerat şi de Ieronim, cea 
mai semnificativă rămâne observaţia lui lustin 
Martirul şi Filosoful după care „cei ce au vieţuit 

cu Logosul sunt creştini, chiar dacă au fost 
consideraţi păgâni, cum au fost la greci Socrate, 
Heraclit..... iar la barbari Avraam, Anania, Ilie 
şi mulţi alţii“. (apud Dan Negrescu, op. cit., 
nota 23, p. 22) 


Sabellius, ereziarh din secolul III, a iniţiat o 


învăţătură (sabelianismul) a cărei idee centrală 


o reprezintă reducerea, dacă nu chiar ştergerea 
distincţiei dintre cele trei persoane ale Trinității. 
Împotriva lui Sabellius a scris Dionisie, episcop 
din Alexandria (vezi leronim, Despre bărbații, 
cap. LXIX, p. 57). O confuzie aproape identică 
celei din sabelianism o întâlnim la Arnobius cel 
Bătrân, autorul lucrării Adversus nationes 
(Impotriva păgânilor), care gândeşte Trinitatea 
(fără a cunoaşte însă aproape nimic despre 
creştinism) pornind de la Hermes Trismegistos 
(Hermes cel de trei ori foarte mare) — sau Corpus 
Hermeticum - ansamblu de tratate cu nume 
grecesc desemnându-l pe zeul egiptean Thot, 
principiu al devenirii, triplă acţiune în timp. 
Pentru amănunte Ieronim, Despre bărbaţii....., 
p. 61 (despre Arnobius) şi nota 67 la p. 105. 


Ilarie al Pictaviei arată în tratatul Despre Trinitate, 
cartea VII, că: „Tatăl nu poate fi gândit decât în 
prezenţa actului de a-L gândi pe Fiul: deoarece 
numele Tatălui are în sine numele Fiului“. 


Luciferienii erau ironizaţi în general pentru 
xu 


„şuba sardă“ (vezi nota 8); aici în schimb, 

luciferianul ironizează simplitatea ortodoxă, 
identificată cu cea a pescarilor (primii creştini). 


Citatul este trunchiat, îmbinând prima parte din 
versetul 5 cu partea a doua a versetului 7. 


Se considera că Sardinia ar fi pradă viciilor, iar 
sarzii, prin definiţie, oameni mincinoşi. 


Despre Sardinia şi Iberia, ca ţinuturi ale răului, 
vorbeşte Ieronim în epistola VI (către diaconul 
Iulian). Astfel Sardinia este „hidra relelor ce cresc 
zi cu zi“, iar Iberia e cea locuită de „oameni 
întunecaţi“. 


Trimiterea este eronată. Pilda grăuntelui de 
muştar apare în Matei, XIII, 31, 32, cu referire la 
împărăţia cerurilor; reluată cu referire la 
credinţa ce mută muntele din loc, în XVII, 20. 


Constantius II (Flavius Iulius), împărat al 
Imperiului Roman de Răsărit în perioada 337 - 361. 


Flavius Eusebius şi Flavius Hypatius, consuli în 
359, erau fraţii împărătesei Eusebia, soţia lui 
Constantius. Au suferit exilul cu confiscarea 
averii, în 371, în timpul lui Valens, acuzaţi fiind 
de dorinţă de mărire. Ulterior, constatându-se 
nevinovăția lor, şi-au reintrat în drepturi. 
Hypatius, ajuns prefect al Romei în 379, a fost 
prieten cu istoricul Ammianus Marcellinus, în 

a cărui Istorie romană este frecvent pomenit 
alături de fratele Eusebius. (vezi Ammianus 
Marcellinus, Istoria romană, studiu introd., 
traducere şi note de David Popescu, 
Ed. Ştiinţifică Bucureşti, 1982) 


Termen ieronimian, cu înţelesul de esenţă, 
substanţă, fiinţă, creat prin latinizarea 
grecescului ovoto. 


Existau în Pannonia două oraşe numite Mursa 
sau Mursia; după unele surse (Tabula 
Peutingeriana şi Eutropius) — pentru o mai clară 
distincţie — cele două localităţi apar ca Mursia 
Minor şi Mursia Maior. Valens era episcop al 
acesteia din urmă. 


Flavius Palladius Rutilius Taurus Aemilianus a 
ajuns prefect al pretoriului în Italia, în timpul 
lui Constantius, la care a şi fugit după ce lulian 
a fost proclamat împărat; în consecinţă a fost 
exilat de tribunalul instituit pentru urmărirea şi 
judecarea partizanilor lui Constantius. În 361 a 
obţinut consulatul împreună cu Florentius. 


Oraş în Umbria (azi Rimini), sediul unei 
importante episcopii în secolul IV, ceea ce explică 
şi convocarea sinodului în acel loc, în 359. La 
sinod au participat aproximativ patru sute de 
episcopi, printre care şi — deja celebrii — arienii 
Valens, Ursacius şi Auxentius. 

Provincie africană având capitală oraşul cu 
acelaşi nume. 


Ţinut în Italia centrală, la Marea Adriatică. 


Sinodul a avut loc în 359, iar disputa celor doi 
prin 382 (vezi nota 3). 


Valens, Ursacius şi Auxentius au reprezentat 
fruntea arianismului, beneficiind de atenția 
multor contemporani. Ilarie al Pictaviei s-a 
remarcat prin lucrări scrise împotriva lor: o 
istorie a sinodului de la Ariminum (împotriva 
celor doi), o „aleasă cărticică împotriva lui 
Auxentius“. (vezi Ieronim, Despre bărbaţii....., 
cap. C, p. 69; despre Auxentius, în aceeaşi 
lucrare, nota 267 la p. 121) 


Constantius, sub a cărui domnie se petrec aces- 
tea, trecea drept un mare apărător al arienilor. 


Sfântul Atanasie, Părinte al Bisericii, adversar 
neîmpăcat al arianismului, a fost episcop al 
Alexandriei (ca antiarian s-a manifestat strălucit 
la sinodul de la Niceea, în 325); exilul îndurat în 
timpul arianului Constantius, astfel se explică. 
Opera sa e fundamentală pentru creştinism (în 
Migne, Patrologia Graeca, tom XXV - XXVIII). 
A scris desigur şi el împotriva lui Valens şi 
Ursacius. (vezi în Ieronim, Despre bărbaţii....., cap. 
LXXXVII, pp. 64 - 65) 

Gestul lui Iulian (Flavius Claudius Iulianus, 
numit Apostata, din cauza întoarcerii sale la 
păgânism, ultimul împărat — 361 - 363 — din 
dinastia întemeiată de Constantinus I) nu 
reflectă nicidecum bunăvoința sa faţă de 
creştinism, ci este începutul unor strădanii 
concertate de a semăna discordia printre ierarhi 
şi credincioşi. Scurta domnie a lui Iulian a 
reprezentat ultima tentativă serioasă de restau- 
rare a cultelor păgâne, în alianţă cu evreii cărora 
le-a promis ajutor în reclădirea Templului. Se 
pare că disprețul lui Iulian pentru creştinism era, 
în primul rând, unul cultural, dacă e să-l credem 
pe Grigore din Nazianz, care-l citează într-o 
cuvântare polemică: „Intreaga voastră înțelep- 
ciune se reduce la acel credeţi doar. Parcela 
voastră cuprinde neştiinţa şi grosolănia“ (Migne, 
P.G., XXXV, 637). Dar pentru o imagine corectă 
şi complexă asupra domniei lui Iulian, (a se 
vedea Ammianus Marcellinus, Istoria romană, ed. 
cit.). Iulian a fost aspru combătut de Chiril, 
patriarhul Alexandriei (380 - 444), dar, desigur, 
„in absentia“. Ieronim îl menţionează pe Iulian 
în Prolog la Despre bărbații..... (p. 11) printre 
„câinii turbaţi împotriva lui Christos“. 


Vezi nota 56. 


Sfântul Ilarie al Pictaviei (Hilarius Pictaviensis, 
sau, azi, la francezi Saint Hilaire de Poitiers), 
Părinte al Bisericii, adversar al arianismului 
(vezi nota 54); pentru date despre operă, a se 

vedea pe larg în Pierre de Labriolle, Histoire....., 
pp. 318 - 334. 


Eusebius, sardinian prin naştere, a fost relegat 
(spre deosebire de exil, relegarea nu 
presupunea pierderea tuturor drepturilor) în 
timpul lui Constantius. Pentru amănunte a se 
vedea în Ieronim, Despre bărbații....., cap. XCVI, 
pp. 67 - 68. 


Eusebius, Theognis şi Teonas au fost primii 
arieni (după Arius, desigur) care au retractat 
crezul niceean, fiind exilați din ordinul 
împăratului. 


Ieronim vorbeşte de un Euzoius în Despre 
bărbaţii....., cap. CXIII, p. 73, ajuns însă episcop 
în Cezareea, prieten cu Grigore din Nazianz; în 
ciuda unei îndelungate confuzii, este cu 
certitudine, altul decât Euzoius, apropiatul lui 
Arius. 


Urmaş întru episcopat al lui Petru din Alexandria, 
l-a reprimit pe Arius în sânul Bisericii alexan- 
drine; Arius deja în tinereţe fusese excomunicat 
de episcopul Petru pentru insubordonare şi 
pactizare cu Meletius, un alt viitor eretic, pe care 
Ieronim nu îl pomeneşte însă. 


Sinodul de la Niceea a avut loc în 325, deci cu 
vreo 45 de ani în urmă. 

În original, termenul grecesc e scris latineşte 
homusion; ulterior teologia de limbă latină a creat 
termenul consubstantialitas, pornind de la 
adjectivul augustinian consubstantialis. 


Atanasie, Ilarie al Pictaviei şi Eusebius din 
Vercelli. 


Sinodul a fost convocat de Atanasie în 362, la 
întoarcerea lui din exil, cu scopul declarat de a-i 
reprimi pe cei înşelaţi şi „arianizaţi“ fără voie 
la Ariminum. Gestul lui Atanasie a avut ca egal 
strădania lui Ilarie al Pictaviei în occident; 
reprimirea de la arieni a tuturor, în primul rând 
a episcopilor, a fost imediat contestată de Lucifer, 
adeptul unei atitudini fără echivoc faţă de lapsi 
(cei căzuţi), mai ales dacă erau ierarhi. 


Semnificativ că în Despre bărbații....., scrisă 
desigur, după Disputa....., Ieronim nu îi repro- 
şează nimic lui Lucifer, care rămâne un model 
„cu o uimitoare statornicie şi cu gândirea 
pregătită pentru martiriu“. (cap. XCV, p. 67) 


Exprimarea aproape identică a aceleiaşi frămân- 
tări la Augustin în predici (a se vedea Despre 
tăcere, în Augustin, Soliloquia. Sermones, introd. 
traducere şi note de Dan Negrescu, Ed. de Vest, 
Timişoara, 1992, pp. 157 - 160). 


Pare să fi existat într-adevăr o neînțelegere între 
Lucifer şi Eusebius din Vercelli în legătură cu 

alegerea lui Pavel din Antiohia, susţinută cu 
bună credinţă — dar contrar înțelegerii — de către 
Lucifer, şi contestată de către episcopul italic. 


Ironie la adresa faptului că, de regulă, cei care 
au greşit şi au fost iertaţi, devin cei mai aprigi 
susţinători ai necruţării, chiar şi a celor curațţi. 


Diaconul roman Ilarie a desăvârşit intransigenţa 
luciferiană până la ultimele consecinţe; aflăm că 
a făcut parte, alături de Pancratius - alt cleric 
din Roma - din solia condusă de Lucifer, din 
partea lui Liberius (episcop al Romei în perioada 
352 - 366) către împăratul Constantius (vezi 
Ieronim, Despre bărbaţii....., cap. XCV, p. 67). 


Mai exact: „.....în aceasta, puţine suflete, adică 
opt, au fost mântuite prin apă. Într-o formă 
asemănătoare vă mântuieşte şi pe voi acum 
botezul“. (I Petru, III, 20, 21). 


Cf. „lar dintre vieţuitoarele curate şi necurate, şi 
dintre zburătoare, şi din tot ce se mişcă pe pământ, 
au venit la Noe să pătrundă în arcă, două câte două, 
parte bărbătească şi femeiască, precum i-a arătat 
dinainte lui Noe Domnul. (Geneza, VII, 8, 9) 


Cf. „şi să faci în arcă odăiţe“. (Geneza, VI, 14) 
Cf. „Aruncă pâinea ta pe apele ce trec: căci după 
îndelungate timpuri o vei regăsi. Dă şapte părţi, 
ba chiar opt.....“ (Ecleziastul, XI, 1, 2) 

Psalmul CXVIII (Alleluia) apare în Vulgata, 
împărţit în 22 de „octave“ — adică grupuri de 
câte opt versuri — corespunzând fiecare câte unei 
litere din alfabetul ebraic. (vezi la Ieronim, Despre 
bărbații....., cap. XXXV, p. 40, despre episcopul 
Irineu din Lugdunum (Lyon) — sfârşitul seco- 
lului II - autor al unui important tratat De ogdoade 
(Despre grupul de opt). 


Vezi Matei, V (predica de pe munte). 


Cf. „Şi încăperea dinspre afară avea şi pridvor, 
iar pe frontispiciu palmieri modelaţi; şi erau opt 
trepte pe care se urca..... 

Erau aşadar patru mese de o parte şi patru mese 
de cealaltă parte; deci pe laturile intrării erau 
opt mese pe care răpuneau jertfele“. (Ezechil, 
XL, 31, 41) 


Cf. „După ce au trecut patruzeci de zile, 
deschizând Noe fereastra ce o făcuse la arcă, i-a 
dat drumul corbului; acesta a ieşit şi nu s-a mai 
întors până când n-au secat apele de pe pământ“. 
(Geneza, VIII, 6, 7) 


Cf. „După acela, a trimis porumbelul să vadă 
dacă s-au sleit apele de pe faţa pământului. 
Acesta însă, negăsind unde să zăbovească pe 
propriile-i picioare, s-a întors în arcă“. 
(Geneza, VIII, 8, 9) 

Cf. „Porumbelul s-a întors la el, pe înserat, 
purtând în ciocul său o ramură de măslin cu 
frunze verzi. A înţeles, aşadar, Noe, că s-au sleit 
apele de pe pământ“. (Geneza, VIII, 11) 


Interpretare absolut discutabilă; arca urma să fie 
făcută astfel: „Şi să o faci astfel: lungimea arcei 
va fi de trei sute de coti, lăţimea de cincizeci de 
coţi, iar înălţimea ei de treizeci de coţi. Vei face 
o fereastră în arcă, iar partea cea mai înaltă i-o 
vei desăvârşi cu cotul“ (s.n.) (Geneza, VI, 15 - 16); 
textul Vulgatei spune „et in cubito consumabis 
summitatem eius“, adică voind să însemne că 
desăvârşirea se va face folosind aceeaşi unitate 
de măsură - cotul — şi nu specifică uno cubito, 
cum ar fi fost firesc ca să se poată traduce cu un 
cot; ortodoxul spune explicit „usque ad unum 
cubitum”, ceea ce însă nu apare în textul biblic. 


Cf. „Şi a început Noe să fie agricultor, muncind 
pământul şi a sădit vie. Şi sorbind vinul, s-a 
îmbătat şi s-a despuiat în cortul său. Când a 
văzut aceasta Ham, tatăl lui Canaan, anume că 
părţile ruşinoase ale tatălui său au fost dezvelite, 
i-a vestit afară pe cei doi fraţi ai săi“. (Geneza, 
IX, 20, 21,22); 


Cf. „Venind deci slujitorii tatălui familiei, i-au 
spus acestuia: Stăpâne, oare n-ai semănat tu 
sămânță bună în ogorul tău? De unde să fie 
sălbăţia? Şi le-a spus el: Omul duşmănos a făcut 
aceasta. Slugile însă i-au răspuns: Vrei să mergem 

şi să o culegem? EI le-a zis: Nu, ca nu cumva, din 
întâmplare, culegând sălbăţia, să smulgeţi o dată 
cu ea şi grâul“. (Matei, XIII, 27, 28, 29). 


Prin tradiţie, datorită lucrării sale, Pavel este 
Apostolul prin excelenţă. 


Cf. „lar într-o casă mare nu sunt doar vase de 
aur şi de argint, ci şi din lemn, şi din lut; iar unele 
sunt spre cinste, altele însă spre ocară. Aşadar, 
dacă se va curăţi cineva de acestea (din urmă), 
va fi vas întru cinste, de folos Domnului, potrivit 
pentru orice lucrare bună“. (II Timotei, II, 20, 21) 


Proverbul este citat inexact la leronim: „Est via 
quae videtur esse apud homines recta, novissima 
autem eius veniunt in profundum inferni“; în 
Vulgata (deci tot la Ieronim, dar mai târziu), „Est 
via quae videtur homini iusta; novissima autem 
eius deducunt ad moartem“, adică „Există o cale 
care omului îi pare justă, dar surprizele ei 
conduc la moarte“. (Proverbe, XIV, 12). 


Thascius Cyprianus, unul dintre marii trudi- 
tori pentru unitatea Bisericii, Părinte al 
acesteia, este venerat în patrologia răsăriteană 
şi apuseană ca Sfântul Ciprian, episcop al 
Cartaginei; Viaţa sa a fost descrisă de diaconul 
său, Pontius (Vita Sancti Cypriani), fiind prima 
biografie creştină; Ciprian este unul dintre 
martirii creştinismului; a fost executat în 14 
septembrie 258, după repetate iertări din 

partea autorităţilor romane (pentru amănunte 
privind opera şi personalitatea sa, vezi Pierre 
de Labriolle, Histoire..... pp. 176 - 225; Dan 
Negrescu, Literatură latină. Autori creştini, 
pp. 45 - 53). Ieronim îl prezintă pe Ciprian în 
Despre bărbaţii....., cap. LXVII, p. 56, cu numele 
de Ciprian Africanul, despre ale cărui opere i 
se pare de prisos să vorbească, de vreme ce 
„sunt mai vestite prin strălucire decât soarele“. 


Sinodul Africii a avut loc în 251, înainte de Paşti 
şi şi-a axat lucrările pe dezbaterea unui amplu 
referat, întocmit şi citit de episcopul Cartaginei, 
devenit ulterior importanta lucrare De unitate 
Catholicae Ecclesiae (vezi textul lucrării tradus de 
David Popescu, în volumul Apologeți de limbă 
latină, colecţia PSB, Editura Institutului Biblic şi 
de Misiune al Bisericii Ortodoxe Române, 1981, 
pp. 434 - 452). 


Ştefan I a fost episcop al Romei în perioada 
254 - 257. 


Este vorba de încercarea lui Ciprian de a-i atrage 
atenţia lui Ştefan asupra hotărârilor Sinodului 
African convocat în 251, pe vremea când episcop 
al Romei era Cornelius (251 - 253); atunci s-a 
dezbătut şi referatul De lapsis (Despre cei căzuţi 
de la credinţă). 


Ieronim este singurul care pomeneşte despre 
această nouă hotărâre a episcopilor africani. 

Cf. „Mă mir că atât de repede treceţi de la acela 
care v-a chemat pe voi în harul lui Christos, la 
altă Evanghelie“. (Galateni, I, 6) 


Cf. „Fraților, vă îndemn, prin numele Domnului 
nostru Isus Christos, ca acelaşi lucru să-l spuneți 
cu toţii şi să nu fie dezbinări între voi; ci să fiţi 
desăvârşiţi întru acelaşi cuget şi aceeaşi 
înţelegere“. (I Corinteni, I, 10). 

„Totuşi, însemnele apostolatului meu s-au arătat 
la voi în toată răbdarea, prin semne, prin minuni 
şi prin puteri“. (II Corinteni, XII, 12) 


Ereziarh din epoca apostolică: în Faptele 
Apostolilor (VIII, 19 - 24) se spune că vrăjea şi 
uimea neamul Samariei; denumirea de simonie 
dată târguielii celor sfinte provine de la 
încercarea lui Simon de a cumpăra cu bani ceva 
din puterea de a da Sfânt Spirit prin impunerea 
mâinilor. Deja unii autori antici îl consideră 
iniţiatorul gnosticismului. 


Gnostic alexandrin, fondator al ereziei ce-i 
poartă numele, în secolul II; urme ale doctrinei 
sale se întind până în secolul IV, iar unele idei 
particulare ale adepților săi se regăsesc chiar 
până în secolul XIV; doctrina sa este un amestec 
original de iudaism, creştinism, platonism şi 
pitagorism. Antievanghelismul său s-a mani- 
festat mai ales prin ideea după care nu Isus 
Christos a murit pe cruce, ci Simon din Cyrene; 
de altfel el neagă învierea, considerând că 

fenomenul în sine este inexistent, reală şi 
adevărată fiind doar migraţia sufletelor. Despre 
o lucrare în 24 de volume scrisă de Basilides (azi, 
pierdută) vorbeşte Ieronim în Despre bărbații....., 
cap. XXI, p. 34. (vezi despre gnoze în Etienne 
Gilson, Filosofia în Evul Mediu trad. Ileana 
Stănescu, Humanitas, 1995). Cronologic nu 
corespunde încadrării făcute de leronim. 


În sistemul lui Basilides un rol esenţial îl au 
ordinele angelice; astfel, primul ordin al îngerilor 
a creat cele trei sute şaizeci şi cinci de ceruri 
(corespunzător numărului componenților), iar 
următorul - pământul; astfel, anul Creaţiei are 365 
de zile, numărul având valoare sacră; 365 este, 
prin excelenţă numărul sacralităţii supreme la 
Basilides, desemnate prin cuvântul grecesc 
Abraxas, după cum urmează: o = 1, = 2; p = 100, 
a = 1, é = 60, a = 1, o = 200, deci în total 365. Deci 
Abraxas nu este Dumnezeu în sistemul lui 
Basilides, ci simbolul verbal al Creaţiei, ridicat la 
rang, de divinitate prin puterea numerică ce îi 
corespunde. Elementul suprem în sistemul său 
este Esenţa. 


Cf. „.....şi au ales şi pe Nicolae, prozelit din 
Antiohia“.(Fapte, VI, 5) 


Nicolaiţii s-au manifestat ca sectă gnostică, 
adeptă a libertinajului, reacţionând la restricţiile 
moralei creştine în formare. Irineu îi consideră 
adepţi ai lui Nicolae din Antiohia, amintit şi în 

Apocalipsa lui loan. Datele despre ei sunt 
nesigure şi lipsite de obiectivitate. Se pare că 
nicolaiţii au dispărut ca sectă deja în a doua 
jumătate a secolului II. 


Samaritenii (numele şi l-au luat de la provincia 
Samaria unde au fost împământeniţi prin secolul 
VIII a. Chr., în locul iudeilor luaţi în robia 
asiriană) proveneau probabil din Media. Au 
trecut la religia iudaică din proprie iniţiativă, 
convinşi că dacă vor avea credinţa locului nu se 
vor mai abate nenorociri asupra lor. La întoar- 
cerea iudeilor din robie, samaritenii, de bună 
credinţă, s-au oferit să le ajute la reconstrucţia 
Templului, dar au fost efectiv respinşi, evreii 
neacceptând să se amestece cu cineva. Reacţia 
samaritenilor s-a manifestat şi în plan religios, 
aceştia acceptând mai apoi din textele Sacre doar 
primele cinci cărţi cunoscute ca şi Cărțile lui 
Moise. Printre samariteni s-au aflat însă, desigur, 
şi iudei, mai ales că nu toţi locuitorii ținutului 
fuseseră luaţi în robie. 


Tot o sectă iudaică, manifestă în timpul stăpânirii 
romane, reprezentând acea parte a clerului 
iudeu care opta pentru o recunoaştere a autori- 
tăţii Romei; adversari ai fariseilor. 


Numele sectei reflectă în aramaică şi ebraică 
ideea de despărţire (aramaică — prisim, ebraică 
prusim — despărțiți, separați). Fariseii se adresau 
celor mulţi, iar separarea lor îi viza în primul 

rând pe saduchei, de care se deosebeau prin 
scrupule deloc „fără rost“ cum crede Ieronim, 
sau Ortodoxul lui. Au contribuit mult la 
formarea Talmudului. Accentul pus pe aspectele 
exterioare impresionante ale cultului le-a adus, 
cu timpul, o anume depreciere reflectată în 
înţelesul secund al termenului de fariseu. 


Afirmația este fantezistă, cu scopul evident de 
a-i defăima pe iudei (ceea ce Ieronim nu va mai 
face după ce se va stabili în Ținuturile Sfinte 
unde va avea profesori şi prieteni evrei); 
irodienii erau cei din anturajul lui Irod cel Mare 
(Herodes Magnus), formând partida acestuia; 
luau parte şi la cultul instituit de Irod în onoarea 
lui Octavianus care în 30 a. Chr. i-a recunoscut 
titlul de rege al Iudeei, obţinut de la Marcus 
Antonius. A fost detestat de conaţionalii săi din 
cauza politicii sale aparent obediente faţă de 
Roma, iar în plan cultural, din cauza tendinţelor 
sale elenizante. Privită obiectiv, politica lui Irod 
a fost una benefică pentru ţara sa care a cunoscut 
o reală dezvoltare după model roman: şosele, 
cetăţi etc.; despre adepţii săi nu avem de fapt nici 
un fel de date concrete; sunt menţionaţi doar 
nominal în Matei, XXII, 16, şi Marcu, III, 6, XII, 13. 
Probabil că au ajuns să fie consideraţi sectanţi 
deoarece, urmând politica lui Irod, s-au abătut 
de la preceptele partidei teocratice antiromane. 
Afirmația fantasmagorică despre irodieni putea 
fi luată de leronim de la Tertulian, care o pusese 
în circulaţie (tot cu scop defăimător) prin 

lucrarea sa De prescriptionibus adversus haereticos, 
unde spune (cap. XLV) că „Irodienii..... care au 
afirmat că Irod este Christos“. 


Gnostic din Antiohia, pe timpul împăratului 
Hadrian; considera că există un Dumnezeu 
incognoscibil, patern (Tatăl); cu mult sub acesta 
stă spiritul celor şapte planete, urmează arheii 
în fruntea cărora se află Dumnezeul iudeu; sub 
acesta sunt îngerii. Acestei lumi i se opune cea a 
lui Satan, cel care le-a transmis oamenilor ideea 
şi pornirea către căsătorie, act profund negativ 
şi demonic. Isus Christos a fost — în concepţia 
lui Saturninus — o apariţie pseudocorporală, 
trupul său fiind un simulacru. 


Nu este o sectă, ci un nume colectiv reunind mai 
multe secte şi gnoze precum cainienii, sethiţii etc. 
Au dat la iveală o serie de lucrări, mai cunoscute 
fiind Evanghelia lui Filip, Marile şi micile întrebări 
ale Mariei. Nefiind vorba de un grup unitar, 
conduita ophiţilor a fost extrem de diversă, unii 
optând pentru o asceză severă până la anorma- 
litate, alţii, dimpotrivă, pentru manifestarea 
nestăvilită a simţămintelor omeneşti. 


Eretici, adoratori ai lui Cain, în secolul II p. Chr. 


Una din ereziile ophite; reprezentanţii săi se 
considerau plăcuţi lui Dumnezeu, în măsura în 
care Seth — al treilea fiu al lui Adam şi patriarh 
al omenirii — ar fi părintele ramurii curate, 

nepăcătoase a umanităţii, în opoziţie cu Cain, 
care a generat direcţia rea, plină de păcate. 
Sethiţii s-au remarcat în secolul II p. Chr. S-au 
raportat la Seth, considerând că acesta este 
purtătorul principiilor pe care le va proclama şi 
vădi Isus Christos. 


Filosof creştin alexandrin din a doua jumătate a 
secolului II. Gnoza sa platonizantă a trecut, 
evident, drept o erezie la vremea aceea. Lumea 
sferelor, crede gnosticul alexandrin, este 
dominată de demoni coborâtori din Dumnezeu 
şi care s-au răsculat împotriva lui (de aceea nu 
mai alcătuiesc o unitate dumnezeiască); şi 
sufletele oamenilor au fost iniţial celeste, după 
care, din cauza păcatelor, au fost aruncate pe 
pământ; sufletele oamenilor migrează dintr-un 
corp în altul, după moartea fizică. Carpocrates 
a instituit şi un cult aparte în care, pe lângă Isus, 
erau cinstiţi şi înţelepţi ai lumii păgâne. 


Cerinthus, ereziarh de la sfârşitul secolului I — 
socotit de unii autor al trecerii la gnosticism — 
consideră că Isus a fost fiul Mariei şi al lui Iosif, 
având o înţelepciune deosebită de a celorlalţi 
oameni; eonul sacralităţii s-ar fi pogorât asupra 
Lui în momentul botezului, pentru a-L părăsi în 
i ari crucificării. În acea stare, spune Cerinthus, 

L-a aflat omul Isus pe supremul Dumnezeu, ce 
diferă însă de Creatorul lumii care este o divinitate 
de rang inferior. Cerinthus considera absolut 
necesară păstrarea legiuirii lui Moise, inclusiv a 

circumciziei. A propovăduit împărăția de o mie 
de ani a lui Christos. A scris o Evanghelie 
asemănătoare cu cea a lui Matei, precum şi o 
Apocalipsă; o vreme însă, prin confuzie, i s-a 
atribuit lui Cerinthus Apocalpsa lui loan; urmaşii 
săi, în secolul II, au negat categoric Învierea. 
Duşmănia dintre Cerinthus şi apostolul loan a 
fost notorie în epocă. Aminteşte de el şi Ieronim 


în Despre bărbații....., cap. IX, p. 26. 


Ebioniţii au fost eretici din secolul întâi creştin; 
după Hegesippus, totul a pornit din Biserica 
Ierusalimului unde Thebutis a provocat o 
sciziune fiindcă nu fusese rânduit episcop după 
moartea lui Iacov. Încă înainte de pustiirea 
Ierusalimului, atât creştinii fideli noului episcop, 
cât şi adepţii lui Thebutis s-au refugiat în Pella şi 
Dekapolis, unde au intrat sub influenţa esenie- 
nilor; astfel s-a născut erezia ebionită care respectă 


întru totul credinţa iudaică, dar îl recunoştea şi 


pe Isus ca Mesia, însă fiu al lui Iosif şi al Mariei. 
Păstrau Evanghelia după Matei, dar într-o formă 
incompletă şi pervertită. În legătură cu numele 
ereziei, unii, precum leronim — după cât se vede 
din text — îl pun pe seama unui oarecare Ebion, 
deşi majoritatea înclină să creadă că un asemenea 
personaj istoric nu a existat; conform interpre- 
tărilor, care neagă existenţa fizică a lui Ebion, ar 
fi mai curând vorba de un nume care reflectă 
puţinătatea lor (fizică şi spirituală), tălmăcindu-se 
prin „cei săraci“ . În afară de Ieronim, îi mai 
aminteşte Tertulian în De praescriptionibus....., 
Pacianus în Epistola 1, Ilarie în De Trinitate şi alţii. 

Ingerii (vestitorii) sunt, în acest caz, episcopii. 


Cf. „Dar am împotriva ta faptul că ţi-ai părăsit 
iubirea dintâi“. (Apocalipsa, II, 4) 


Cf. „Dar am împotriva ta câteva lucruri: că ai 
acolo din cei care ţin învăţătura lui Balaam, cel 
care l-a învăţat pe Balac să le pună în faţă fiilor 
lui Israel piatră de poticneală, să mănânce carnea 
jertfelor şi să preacurvească. Astfel ai şi tu din 
cei ce ţin învăţătura nicolaiţilor“. (Apocalipsa, 
II, 14, 15) 


Cf. „Dar am împotriva ta câteva lucruri: că o laşi 
pe femeia lezabel, ce-şi zice proorociţă, să-i 
înveţe şi să-i amăgească pe robii mei să prea- 
curvească şi să mănânce din jertfele închinate 
idolilor“. (Apocalipsa, II, 20) 


Novatus - preot al lui Ciprian — cunoscut prin 
intransigenţa sa era împotriva reprimirii 
apostaţilor penitenţi (lapsi). (pe larg la Ciprian 
al Cartaginei în operele menţionate; vezi şi Dan 
Negrescu, ..... Autori creştini, pp. 51 - 53) Legătura 
sa cu ereziarhul Novatian, la Ieronim, Despre 
bărbaţii....., cap. LXX, p. 58. 


Unitatea colegială se referă la unitatea episco- 
pilor ca urmaşi apostolici, egali între ei prin 
drepturi şi îndatoriri; prin urmare collegium 
episcopale (adunarea episcopilor) presupune 

egalitatea membrilor, analog egalității apos- 
tolice; nu există un superior printre episcopi, ci 
eventual un „primus inter pares“, lipsit de 
putere decizionară. Problema înțelegerii şi 
unității colegiale a episcopilor a fost pe larg 
dezbătută la Sinodul Africii, tocmai de către 
Ciprian al Cartaginei în referatul De unitate..... 
(vezi nota 90). 


Episcop potrivnic lui Ciprian, din motive — 
pare-se — mai puţin canonice, ci mai mult „de 
grup“. 


Vezi Epistola I către Corinteni. 


Aluzie ironică la adresa diaconului roman, 
comparat cu miticul Deucalion, singurul bărbat 
supravieţuitor al potopului dat de Zeus (vezi 
nota 72). 


Chiar dacă botezul presupune scufundarea în 
apă, baia publică era pentru creştini locul 
desfrânării fizice. 


Ereziarh monarhian, conform căruia dumne- 
zeirea Tatălui s-a umanizat şi a suferit în 
Christos. Era originar din Asia Mică, dar a 
predicat la Roma după 190; a fost combătut de 
Tertulian. 


Iuliu I, episcop al Romei în perioada 337 - 352. 


124. 


125. 


126. 


127. 


128. 


129. 


Marcu, episcop al Romei în perioada ianuarie - 
august 336. 


Silvestru I, episcop al Romei în perioada 314- 335. 


Ereziarh, ajuns episcop al Antiohiei, care a dus 
mai departe doctrina lui Artemon (Ereziarh din 
secolul III), conform căreia Christos a avut doar 
natură umană. (vezi la Ieronim, Despre 
bărbaţii....., cap. LXXI, p. 58 şi nota 212 la p. 117) 


Marcion (85 - 160) ereziarhul a venit la Roma 
prin 140, dar s-a dovedit atât de îndepărtat de 
dreapta credinţă, încât în 144 a fost excomunicat 
din Biserică. Deşi combătuţi încă de Tertulian, 
marcioniţii şi-au făcut simțită prezenţa până în 
secolul V, mai ales în Siria. (menţionat şi de 
Ieronim, Despre bărbaţii....., cap. XVII, p. 32, ca 
fiind „întâiul născut al diavolului”) 


Adepții lui Valentin (mort pe la 160), gnostic de 
origine egipteană; învăţătura sa, considerată 
eretică şi combătută de Irineu şi Tertulian, fusese 
larg răspândită în Italia şi în Orient. 


Unele interpretări eronate îi confundă cu adepţii 
lui Montanus (montaniştii) cu care însă nu au în 
comun decât catalogarea ca eretici. Montenzii 
(montenses) erau un grup de donatişti din Roma, 
al căror lăcaş de cult se afla „in monte“ (pe 
munte), adică pe una din colinele oraşului. 

Campiţii (campitae sau campenses) erau acei 
donatişti al căror lăcaş de cult se afla în câmpie; 
dacă biserica înălţată pe munte oferea o mai mare 
apropiere de Dumnezeu, cea „în câmpie“ dădea 
o mai largă deschidere. (asupra acestei probleme 
vezi V. V. Bîcikov, Estetica antichității târzii, trad. 
Lucian Dragomirescu, Ed. Meridiane, Bucureşti, 
1984; Réné Guénon, Simboluri ale ştiinţei sacre, trad. 
Marcel Tolcea şi Sorina Şerbănescu, Ed. 
Humanitas, Bucureşti, 1997, pp. 211 - 214). 
Dintre numeroasele referiri patristice la doctrina 
lui Donatus, amintim doar câteva, foarte 
cunoscute: Augustin, Contra donatiştilor, Despre 
botez, împotriva donatiştilor, Laudă adusă păcii 
(predică împotriva donatiştilor), leronim, Despre 
bărbaţii....., cap. XCIII, pp. 66 - 67, Epistola I către 
Damasus. 


Idee asimilată unilateral, din lucrarea lui Ilarie 
trimisă lui Constantius şi în care se spune (cartea 
II) că „Scripturile nu sunt doar spre citire, ci spre 
înţelegere; şi nici nu sunt spre neascultare, ci spre 
bunătatea iubirii“. 

